text:
Marinir hávirðisúrdráttir
Sum rávøruframleiðari, so er Føroyaland vinnuliga líkt einum u-landi. Universitet landsins er fíggjarliga so niðurpínt av landsins leiðslu, at tað megnar ikki at fremja ta gransking í verki, sum krevst fyri at gerast eitt i-land.
Føroyaland líkt u-landi
Føroyar eru í stóran mun rávøruframleiðari. Lítið og einki verður gjørt fyri at virðisøkja føði-tilfeingið, sum fæst úr havinum. Á henda hátt er Føroyaland líkt einum u-landi. Fleiri ymiskar vitanartungar fyritøkur, framleiðandi marinar hávirðisúrdráttir, kundu verið settar í verk, høvdu vit eitt vælvirkandi universitet við miðvísari mýlskari matvørugransking. Hesir hávirðisúrdráttirnir kunnu flokkast í fleiri bólkar, so sum funkuføði (functional food, heilsuvarðveitandi), nutraceutical (heilsumennandi), heiliráðskosti (medical food, heilsulekjandi), probiotics (bakteriuríkað føði), prebiotics (trevjarík føði) og synbiotics (bakteriuríkað og trevjaríkað føði). Tíanverri hava vit eingi føroysk orð fyri hesi hugtøk. Málstovan átti at verði styrkt.
Niðanfyrinevndu marinu hávirðisúrdráttir kunnu fáa stóran fíggjarliga týdning fyri land og tjóð.
1) livralýsi
2) collagen og gelatin úr fiskaskræðu
3) fiska-peptidir og protein.
Livur
Í Føroyum hava vit møguleika at fáa rættuliga fitt av livur upp á land. Av teimum 108669 tonsunum av botnfiski, sum vórðu landaði í 2005, kundu vit fingið 7607 tons (7%) av livur. Drúgvar norskar kanningar eins og minni umfatandi føroyskar royndir vísa, at livurúrtøkan er umleið 7%. Men landaði vóru einans 350 tons. Restin, 7257 tons, fóru í havið aftur. Við einum livraprísi ájavnt við 5 Dkr/kg, so var virðið av allari livurini góðar 38 milliónir kr. Fiskiveiðutjóðin Føroyar setir lítla og onga fíggjarliga orku av til mekanisering og automatisering av livratøkuprocessini. Millum annað av hesi orsøk fer alt hetta virðismikla ráevnið í havi aftur.
Livralýsi
Við at nýta kveika-stuðlaða-evnaúrdraging (enzym-assisteraða extractión), so kann úrtøkan av lýsi fáast til at verða 55 % av livurnøgdini. Útvunna nøgdin av lýsi verður sostatt a leið 4184 tons, 4184.000 kg ella 4184.000.000 g. Smásøluprísurin fyri vanligt livralýsi sveiggjar nakað, men (150 -300) Dkr/kg er ikki heilt óvanligur kostnaður. Summi sløg kosta tó nakað meiri. Eitt lágt met (150kr/kg) av samlaða smásøluvirðinum av øllum livralýsinum verður sostatt 628 milliónir Dkr. Ynskja vit meiri fyri livurina og meiri arbeiði her á landi, so kundi lýsið verðið gjørt til vanligar lýsiperlur ella hylkislýsi (lýsikapslar). Smásøluprísirnir fyri hylkislýsi eru ymiskir (500 -1000) Dkr/kg, alt eftir hvat fyri úrdrátt talan er um. Eitt lágt met (500 Dkr/kg) av smásøluvirðinum av øllum lýsiperlunum er 1,9 milliardir Dkr. Heilivágslýsi, so sum 90 % reint EPA (eicosapentaesýra), kostar tó væl meiri (5000 Dkr/kg). Talan er altso um dýrabarar perlur. Í hesum sambandi er vert at gera greitt, at fyri at fáa ein úrdrátt út á smásølumarknaðin, so má fitt av fígging nýtast til tey mongu liðini frá rávøru til lidna vøru. Her er eitt nú talan um útreiðslur til planlegging og menning av framleiðsluprocessini, gransking, upplæring, íløgur í framleiðslutól, kunningartøkni, produkt-analýsur, marknaðaranalýsur, reklamur og so framvegis. Framleiðsla av hávirðisúrdráttum skapa vanliga ein hóp av øðrum attengdum praktiskum virksemi, roknskapi, generering av vitan og arbeiði til fólk við servitan. Tað, at omanfyrinevndu úrdráttir hava verið á marknaðinum í longri tíð, er eitt tekin um, at framleiðslan uttanlands loysir seg fíggjarliga.
Omega-3 fitisýrur
Í lýsi eru tað nakrar fáar omega-3 fitisýrur, sum hava serliga stóran heilsuligan týdning. Hesar eru EPA (eicosapentaenoic acid, 20:5n3), DHA (docosahexaenoic acid, 22:6n3) og AA (arachidonic acid, 20:4n6). Heilin er í stóran mun gjørdur av DHA. Virksemið í heilanum og nervaskipanini er lutvíst treytað EPA og AA.
Heilsubøtandi árin av livur og livurúrdráttum
Livralýsi og fiskalýsi (uttan A- og D-vitaminir) styrkir menningina av mannaheilanum, nervalagnum og sjónini í móðurlívi og uppvøkstri. Lýsi-takandi møður fáa børn við hægri intelligenskvotienti (upp til 8 IQ-stig). Lýsi hevur gagnligt árin á førleikan hjá børnum og vaksnum at lesa. Lýsi fremur innlæring, næmingar gerast kvæmari og fáa betri bindindi. Lýsi styrkir minnið, skerjir ólátaða atferð, ger fólk róligari í strongdum støðum, betrar svøvnlagið, tynnir blóðið, lækkar hjartatíttføri (2 sløg/min.), heilsumennir hjarta og æðrar, hækkar hugsanarmáttin, og økir førleikan at inna fróðskaparlig avrik.
Hetta eru nøkur úrslit av nógvum vælskipaðum tvørfakligum kanningum av lýsi og tess árin á mannakroppin, gjørdar seinastu árini.
Omega-3 fitisýrur kunnu eisini lutvíst minka matarlystin og hækka lívevnafrøðiligu brenningina av fiti. Harafturat hava rannsóknir av lýsi víst, at tað í fleiri førum kann linna um sjúkueyðkennini av meiri álvarsligum kliniskum brekum so sum dyslexia (álvarsligur lesiveikleiki), dyspraxia (lítil evni at útinna lærdar torgreiddar rørslur), ADHD (attention deficit hyperactivity disorder, ella HO (hugspjaðing-ovurvirkni)), autismu, tunglyndi (depressión), ovfarakæti-tunglyndi (manio-depressión), føðingartunglyndi (postpartum depressión), Alzheimer-sjúku og sjúkligt dølskni (dementia), krabbameinsjúku, sukursjúku, bruna (inflamatión), morgunstirvni, liðpínu og sjúkum stavandi frá veikari immunverju. Nevndu brek tykjast at hava ein felags nevnara: órættvorðin fitisýra-metabolisma.
Collagen og gelatin úr føroyskar fiskskræðu
2002 landaði føroyski feskfiskaflotin í alt 137.181 tons, harav 50.232 tons av upsa, 38.116 tons av toski og 2.177 tons av hýsu. Var allur hesin hvítfiskurin landaður í Føroyum (í alt 90.525 tons) og skræðufrítt flak framleitt burtur úr honum, so kundu 5794 tons (6,4 %) av skræðu fingist til vega. Av hesi skræðunøgd kunnu 580 tons (10 %) av fiskagelatin framleiðast. Gelatin er lutvíst hydrolyserað collagen. Prísurin fyri fiskagelatin á heimsmarknaðinum sveiggjar nakað, frá 11 Eur til 14 Eur pr/kg, svarandi til (80 – 100) Dkr/kg. Við hesari príslegu, kundu 580 tons av fiskagelatin verið seld fyri (46.400.000 - 58.000.000) Dkr. Høvuðsmarknaðirnir eru í Asiu, men selt verður eisini í Europa og USA. P/f Seanergy á Eiði hevur nýliga byrjað framleiðslu av collagen-peptidum.
Fiska-collagen kapslar
Varð útvunna fiska-collagenið virkað til hárvirðisúrdráttir so sum ”Fiska-collagen við hyaluronsýru”, so kundi munandi stórri ávinningur verið vunnin. Brósk er í stóran mun gjørt av hyaluronsýru. Prísurin á nevnda úrdrátti er umleið 0,5 Dkr/g. Høvdu øll 580 tonsini av engros-collagen verið umgjørd til collagen-hávirðisúrdráttir, so kundu hesir verið seldir fyri 290.000.000 Dkr. Hóast øll skræðan frá hvítfiski, alilaksi og øðrum fiskasløgum ikki kemur til sættis, so er tó lítil ivi um, at verður rætt atborið, so kann gylt av peningi vinnast burtur úr føroyskari fiskaskræðu.
Collagen nýtsla
Ein hópur av ymiskum collagen-úrdráttum finnast á vakurleika marknaðinum, so um collagen-krem, collagen-lotion og collagen-kapslar. Collagen verður harafturat nýtt til at vaksa um varrarnar, til eygnaskugga-produktir, maskaru. Collagen verður mett at vera gott fyri hár, húð, negl og liðir.
Nýtsla av gelatini
Gelatin verður nýtt í matframleiðslu (gelfremjandi, stabiliserandi, emulsificerandi), søt- og listi-metis-framleiðslu (tyggi-eginleikar, strukturur, skúmstabiliserandi), lá-feitt smyrsli (fiti-lækkandi, munn-kenslu-fremjandi, rómaeginleikar, smyrjieginleikar), kjøtúrdráttum (sambindandi, vatnbindandi), mjólkarúrdráttum (skilji-forandi, stabiliserandi, strukturerandi), juice, øli, víni (klárandi), apotekaravørum (harðir kapslar, bleytir kapslar), sum plasma-víðkari (vatnbindandi, colloid-upploysandi), sum skón (hinna), til sár-røkt (vætandi sárskorpu, steðgar bløðing), í fotografi-ídnaðinum (filmur sum fastheldur silvurhalidum), til mikrokapsling (verja hjá vitaminum og tilsetingarevnum móti ljósi og oxygen), í vakurleika-ídnaðinum (bleyt-gel-kapslar), í tøkni (litbóltar/paintballs, ið bresta við stoyt), til mikrokapsling (berari av angandi evnum), í elektronikídnaðinum (skónir og ljósmótstøða).
Fiska-peptidir og protein
Føroyska felagið Atlantic Biotech , Århuus Universitet og Granskingarkjarnin í evnafrøði og lívtøkni/Fróðskaparsetur Føroya luttaka í eini stórari verkætlan við heitinum: ”Nano-based functional food ingredients from marine waste products”.
Henda verkætlanin hevur til endamáls at sameina nýtslu av nano-bitlum frá skeljadjórum og lívvirknum (bioaktivum) fiskapeptidum, sum eru útvunnin frá marinum hjáúrdráttum. Harvið verður havsins tilfeingi gagnnýtt innovativt og optimalt. Gagnnýtsla av rækjuskeljum hevur ikki borið seg fíggjarliga higartil, men við at útvinna fleiri hávirðisúrdráttir burturúr skeljunum, herímillum chitosan, verður mett at fáa eina fíggjarliga burðardygga framleiðslu. Funktionellar matvørur, mentar við vitan frá nano-tøkni, opna nýggjar nýtslumøguleikar. Eitt nú kunnu chitosan-grundaðir nano-bitlar nýtast miðvíst til at verja móti mýlskari niðurbróting í maga og tarmum og harvið tryggja eina skipaða veiting av lívvirknum evnum til kyknurnar. Tað liggur uttan iva ein stórur vinnumøguleiki í at nýta náttúrlig fiskapeptid við antimikrobiellum og/ella immunregulatoriskum effektum í staðin fyri ella sum eitt ískoyti til vanlig antibiotika. Bioaktiviteturin av fiskapeptidunum er helst treytaður av sodningarverjuni hjá chitosan-bitlunum. Meiningin er eisini at lýsa hvussu og í hvønn mun chitosan-grundaðu nano-bitlarnir verða upptiknir í tarmvegginum við nýggjari nýtslu av verandi tøkni. Av tí væntandi stóru útbreiðsluni av matvørum grundaðar á einastandandi eginleikarnar hjá chitosan bitlum, so er tað tørvur á støðisligari vitan um, hvussu hesir bitlar umsetast í livandi verum. Til hetta endamálið verður grísurin nýttur sum model.
Lívvirkin fiska-peptid
Umframt at vera immunstimulerandi og smáverutýnandi (antimicrobiel), so eru nøkur fiska-peptid eisini blóðtrýstlækkandi og klænkandi. Tað finnast fleiri fiskapeptidúrdráttir á marknaðinum. Eitt glas av merkinum: ”PeptACE fish peptides” hevur 90 kapslar á 0,5 g og kostar 190 Dkr, tvs. 4,2 Dkr/g. Vit fiskaðu 312.005 tons av svartkjafti í 2007. Henda stóra rávørunøgd varð seld fyri nakrar fáar (2-5) Dkr/kg ((624 - 1560) milliónir Dkr). Vórðu eitt nú 10.000 tons av ráevni (5 Dkr/kg, 50 milliónir Dkr), innihaldandi umleið 2000 tons (2000.000.000 g) av turrum proteinum, umgjørd til pharmaceutisk produkt (1-4 Dkr/g), so kundi fíggjarliga vinningurin verið væl stórri ((2 – 8) milliardir Dkr).
Føroysk hátøkni-vinnufyritøka
Føroysk hátøkni-vinnufyritøka kundi longu nú verið farin í gongd við at verksmiðjuframleiða fiskapeptidir í Føroyum. Men av tí at vinnuligu bogarnir og skerini hava verið fleiri í tali, so er produktiónin ikki byrjað enn. Meginparturin av fíggingini til verkætlanina er fingin uttanlands. Teir seinastu forandi trupulleikarnir her á landi fyri at fáa verksmiðjuna til Føroya hava verið at fáa trygd fyri einum lutfalsliga lítlum láni (2 milliónir Dkr). Og sum nýggj fyritøka, framleiðandi ein heilt nýggjan úrdrátt í føroyskum høpi, so er heilt ógjørligt at fáa kassakreditt. Í Føroyum hava vit eina skipan, sum ger, at tað er alt alt ov torført at koma burturúr fastgrógvnum vinnumynstrum. Nýghugsandi íverksetarar hava tað ov trupult her á landi. Her má vend koma í.
Fiskaprotein
Vøddamennarar ella body buildarar hava tørv á nógvum og góðum proteinum. Hesin marknaðurin er stórur og fevnir um allan heim. Fiskaprotein er eitt sera gott protein, av tí at tað inniheldur nóg mikið av øllum teimum lívsneyðugu aminosýrunum. Mong ymisk protein-produkt finnast á markaðinum. Fleiri eru framleidd úr mysu-proteinum (da: valle-proteiner, en: whey-proteins). Hesi mysu-proteinini vóru upprunaliga óynsktir hjáúrdráttir frá osta-ídnaðinum, men vórðu gjørd til hávirðisúrdráttir eftir at mikrofiltrini og nano-filtrini vóru fulment og tikin í nýtslu. Prísirnir eru vanliga umleið (100-300) Dkr/kg. Í staðin fyri at útflyta/selja svartkjaftin fyri nakrar fáar (2-5) Dkr/kg, so kundi ein hóskandi partur (20.000 tons vátvekt ájavnt við 4000 tons turrvekt) verði meirvirkaður til hávirðisúrdráttir her á landi, og harvið verið ein týðandi táttur í landsins búskapi ((400 – 1200) milliónir Dkr).
Fróðskaparsetur Føroya - Menning av vitanartungum vinnum
Øll lond í civiliseraða heiminum hava langt síðani ásannað, at tað krevst eitt fakliga fjallsterkt universitetsumhvørvi fyri at menna vitanartungar vinnur. Uttan eitt mentalt máttmikið og starvsstovusterkt Fróðskaparsetur verður sostatt torført at menna hátøknivirki her á landi. Men seinasta avrik fíggjarnevndarinnar fyri jól vísir greitt, at meirilutin av valdu politikarum okkara vilja framhaldandi hava Føroyar til at verða rávøruframleiðarar og harvið eitt vinnuligt u-land. Í staðin fyri at fremja eina vinnupolitiska og finansiella strategiska upp- og niðurpriotering, so valdi fíggjarnevnd løgtingsins heilt fantasileyst at skerja allar stovnar eftir einum og sama leisti. Fíggjarætlanin hjá frammanundan fæ-niðurpínda universiteti landsins varð skerd við 5,3 milliónum Dkr. Hetta varð gjørt, hóast leiðsla Fróðskaparsetursins gjørdi vart við skeiva grundarlagið fyri niðurskeringina. Niðurskurðurin hevur sera óhepnar fylgjur fyri føroyska gransking generelt og fyri føroyskari luttøku í altjóða molekylerum matvørurannsóknum specielt. Vórðu einans 15 milliónir Dkr settar av til høli og aðrar 7 milliónir Dkr til tól, so kundu vit føroyingar fari í gongd við munagóða vinnurelateraða universitetsgransking um eitt ár. Vegurin frá einum u-landi til eitt i-land hevði verið slættaður. Íkomna strukturella fíggjarlógarhallið kundi verið vent til varandi yvirskot innan eitt stutt áramál. Vón hevði tá verið fyri framman. Politiskt tilvitaði og fróði ungdómur okkara í útlegd hevði fingið møguleika at vent heimaftur. Men soleiðis skal ikki verða. Landsins administrativu fíggjar-strategar hava enn einaferð víst eitt granskingarpolitiskt hjálparloysi, eitt vinnu-strategiskt ráðaloysi og eitt búskaparligt høpisloysi, sum køvir alla vón um skjóta menning av føroyskum hátøknivinnum og framleiðslu av marinum hávirðisúrdráttum í næstu framtíð.
Powerpoint framløgan frá fyrilestrinum, sum Hóraldur Joensen
helt í Norððurlandahúsinum 5. desember 2008, kann heintast niðanfyri.
RadstevnaDes2008.pdf
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


c: text/html

text:
19,2 prosent av veljaraskaranum hevur enn ikki tikið støðu til, hvønn flokk tey fara at velja til komandi løgtingsval. Hetta er fleiri enn tey, sum siga seg fara at atkvøða fyri Tjóðveldi.
Tað vísir nýggjasta veljarakanningin, sum spyr.fo hevur gjørt fyri Portalin.
Eitt er at síggja hussu undirtøkan er millum veljararnar, men minst líka so áhugavert man tað vera fyri flokkar og politikarar at síggja hvussu nógvir veljarar ”ganga leysir” uttan at hava tikið støðu til hvønn tey fara at velja.
Tá spyr.fo sunnudagin spurdu 500 føroyingar vóru tað 15,6 prosent, sum ikki høvdu tikið støðu til hvønn tey fóru at velja, 2,2 ætlaðu sær ikki á val og 1,4 prosent søgdu seg fara at atkvøða blankt.
Les eisini: Veljarakanning: Samgongan missir meirilutan

robotstxt: allowed

filter: keep


text:
Altjóða teaturdagur
BOÐSKAPURIN Á VERALDARTEATURDEGNUM 27. MARS 2015.
Krysztof Warlikowsk, Pólskur leikhússtjóri, f. 26/5-1962:
Sonnu meistararnar innan sjónleikin eru lættast at hitta langt frá pallinum. Og teir hava vanliga ikki eftir einum hvørjum algongdum stíli. Tað, ið vit gera er nevniliga at herma - í staðin fyri atskræðuni. Og einki kann sum sjónleikurin leggja duldar passiónir berar.
Ofta líti eg aftur á fagurbókmentirnar fyri at fáa vegleiðing. Hvønn dag hugsi eg um teir rithøvundarnar, sum fyri nærum hundrað árum síðani, bæði profetiskt og orðkringir, lýstu hvussu okkara evropeisku gudar fullu, so skýmingin ballaði okkara mentan inn í eitt myrkur, ið enn ikki sær ljós fyri framman - eg meini Franz Kafka, Thomas Mann og Marcel Proust; í dag vil eg eisini fegin rokna J.C. Coetzee millum hesar profetar.
Teirra fatan av, at heimurin ikki fór at sleppa undan sínum enda - ikki jørðklótan, men tey menniskjansligu sambondini, eins og tann sosiala skipanin fór at upploysast - hon rakar okkum eirindaleyst beint nú. Okkum, ið liva aftaná heimsins undirgang. Vit, ið hvønn dag verða sett andlit til andlits við brotsverk og ósemjur, sum hvønn dag birtast á nýggjum støðum, til og við skjótari, enn teir allastaðni nærverandi miðlanir náa at siga frá. Hesir eldar gerast skjótt keðiligir og hvørva skjótt úr fjølmiðlunum, og venda ikki aftur. Vit sita eftir hjálparleys, ræðslusligin og máttleys. Vit orka ikki longur at byggja okkum verjugarðar, og teir múrar vit ótroyttiliga byggja, kunnu ikki verja okkum móti nøkrum sum helst - heldur tvørtur ímóti, teir krevja sín rætt til verju og undirhald, sum mergsýgur okkum fyri ein stóran part av okkara lívsorku. Vit eiga ikki longur styrki til at ogna okkum ein neista av tí, ið liggur innanfyri portrið, handan múrin. Og tað er júst tí sjónleikurin noyðist at krevja sín rætt, tað er í hesum, hann eigur at finna sína styrki: at spela avstað móti tí staði, ið er bannað at skoða.
"Legendan strevar eftir at forklára tað, ið ikki kann forklárast. Og eftirsum hon spríkir úr sannleikanum, noyðist hon at náa tí óforklárliga" - soleiðis lýsir Kafka umskapanina av Prometheuslegenduni. Tað er mín ófrávíkiliga sannføring, at tað eisini eigur at verða galdandi fyri sjónleikin. Og tað er tað slagið av sjónleiki, ein sjónleikur, ið sprettur úr sannleikanum og røkkur tí, ið ikki kann forklárast, ið eg ynski øllum teimum, ið skapa hann - á pallinum og í áskoðaranum - og tað ynski eg av øllum hjarta mínum.
Laura Joensen týddi úr svenskum


text:
Amtmenn í Føroyum
Hetta er ein listi yvir amtmenn í Føroyum. Amtmaðurin er ovasti embætismaður í amti. Føroyar vóru skipaðar sum danskt amt frá 1816, tá ið gamla løgtingið varð avtikið, til 1948, tá ið Føroyar vórðu skipaðar sum heimastýri við heimastýrislógini.
Innihaldsyvirlit
Amtmenn búsitandi í Íslandi[rætta | rætta wikitekst]
Amtmenn búsitandi á Sælandi, Danmark[rætta | rætta wikitekst]
Amtmenn búsitandi í Føroyum[rætta | rætta wikitekst]
Keldur[rætta | rætta wikitekst]
STM.DK: "Oversigt over Amtmænd og Rigsombudsmænd på Færøerne siden 1816"


text:
by Siri Eysturoy | Aug 9, 2017 | Annað, TíðindiHeilsuserfrøðingur til SIRI Vit sóknast eftir einum fittum, fyrikomandi, nýskapandi og dugnaligum heilsuserfrøðingi at standa á odda fyri heilsudeildini hjá SIRI, ið fevnir um alt í heilsu og persónligari røkt. Starvið Tú hevur høvuðsábyrgdina av dagliga rakstrinum og...
by Schønning Eysturoy | Dec 10, 2016 | AnnaðJólini nærkast í hvørjum, allarbest mær hugnar í Føroyum! Visti tú av, at hjá SIRI hava vit náttklæðir av merkinum Calvin Klein til bæði kvinnur og menn? Kanska eitt gott jólagávu hugskot til systi, beiggja, mammu, svigerfar, sysknabarnið, góða vinin, the lover ella...
by Schønning Eysturoy | Jun 19, 2016 | Annað, TíðindiVit hava fingið lekkru summarrøðina frá Marie Jo, PrimaDonna, L’Aventure og Twist, eins og nógvar nýggjar svimjidraktir og bikini. HER kanst tú síggja nýggju røðini
by Schønning Eysturoy | Jan 12, 2016 | AnnaðÚtsølan, sum byrjaði í síðstu viku, heldur fram vikuna út. Nógv góð tilboð. Primadonna og Marie Jo trussur: 3 pør fyri 299,- og 6 pør fyri 499,- Calvin Klein til menn: 3 pør fyri 2 Nilens Jord nógv niðursett Bundgaard gummistivlar til børn – 50...
by Schønning Eysturoy | Dec 20, 2015 | Annað20.12 – 14:00-20:00 21.12 – 10:00-20:00 22.12 – 10:00-20:00 23.12 – 10:00-21:00
by Schønning Eysturoy | Dec 1, 2015 | Annað, TíðindiFramyvir fara vit aftur at hava opið til kl 16.00 hvønn leygardag.


text:
Fitta spøkilsið Nella Nefs býr í einari toygoymlsu á tí stóru Seymistovuni saman við nógvum ø(ð)rum spøkilsum. Um dagin liggja tey øll samanrullað á hillunum og bíða eftir, at tað skal gerast nátt.
Nella byrjar í skúla hjá Sofíu Styggivætti, men so ger hon okkurt ræðuligt og noyðist at fara eina langa ferð til París at finna sannleikan og eisini Fittu Fíu,sum er seymað um til eina vakra tasku og seld.
Hetta er góð upplestrarbók, sum eisini kann geva vaksnum nakað, av tí at fjaldir í bókini liggja persónar, vit kenna frá øðrum sambondum.
Tekningarnar eru eftir kenda talk-show vertin Fredrik Skavlan.
Aftur


text:
ÍF venjarin: Spenningur fyri framman
Flogbóltsfinala - menn: - Vit hava havt eitt gott ár, sum vit eru sera væl nøgdir við. Nú taptu vit steypafinaluna, og tí vilja vit øgiliga fegnir vinna meistaraheitið, sigur Boban Ilic, venjari hjá ÍF, sum í dag fer at spæla finalu móti Mjølni.
Seinastu nógvu árini hevur ÍF verið eitt av oddaliðunum í mansflogbólti her á landi. Og hóast liðið beint nú er í einari broytingarfasu, har nýggir leikarar vera settir við, endaðu fuglfirðingar væl og virðiliga ovast í grundspælinum í landskappingini.
ÍF fekk tilsamans 40 stig, átta meira enn Mjølnir á øðrum plássi og 12 fleiri enn Fleyr á triðja plássi.
Í dag og leygardagin skulu fuglfirðingar so royna at vinna teir báðar seinastu dystirnar, so meistaraheitið endar í Fuglafirði, júst sum ætlanin hevur verið alla tíðina.
Fleiri skaðar, men eitt gott lið
Tað verður tó kanska ikki heilt so lætt og einfalt, sum venjarin kundi ynskt sær. Fleiri leikarar dragast við skaðar, og tí verður neyðugt við broytingum á liðnum.
- Tað er óheppið, men vit mugu arbeiða við tí, sum vit hava at arbeiða við, sigur Boban Ilic.
Hann veit væl, at trýstið liggur meira á fuglfirðingum, og hann roynir heldur ikki at renna undan tí.
- Vit hava eitt gott lið, og sjálvt um liðið er skert av skaðum beint nú, fara vit á vøllin fyri at vinna. Vit hava eisini havt rímiliga gott tak á Mjølni í ár, og tí trúgva vit sjálvandi uppá, at vit klára at fáa meistaraheitið til Fuglafjarðar, sigur venjarin.
Taptu steypafinaluna
Fyri einum góðum mánaði síðan spældu fuglfirðingar steypafinaluna, sum teir taptu. Tað var sjálvandi ein strika í rokningini, men ósigurin kom ikki so óvart á venjaran hjá ÍF. Undan tí dystinum var hann realistiskur og legði dent á, at talan var um eitt sera roynt SÍ-lið, sum hevði nógv at taka av.
- Finalan vísti okkum eisini, hvør dugur er í teimum. Teir spældu ein sera góðan dyst og vunnu uppiborið, hóast vit veruliga royndu alt okkara. Men talan er jú eisini um frálíkar flogbóltsleikarar í besta aldri, sigur Boban Ilic.
Mjølnir annað grundarlag
Hesin dysturin er øðrvísi í so máta. Mjølnir kann ikki samanberast við SÍ, tí klaksvíkingar hava eitt annað grundarlag.
- Eg vóni, at teir hava allar spælarar tøkar, so áskoðararnir fáa tveir góðar finaludystir. Vit fara í øllum førum at gera okkara ítarsta fyri at vinna, og eg eri vísur í, at Mjølnir fer at gera tað sama, sigur Boban Ilic.
Fyrra finalan verður leikt í Stórhøllini á Hálsi í kvøld klokkan 20, og tann seinna verður leikt seinnapartin leygardagin, klokkan 16.00.


text:
Spennandi søgan fer fram í Altheubrekku í Gamla Býi, men eisini í Svørtuborg, har søgan fær eina óvæntaða snaring.
Ferð kemur á hendingarnar, beint sum frásøgan byrjar:
”Tað var ein regnvátan, lýggjan februardag, tá eg saman við vinmanni mínum, Stefani Kondor, gekk niðan Altheubrekku í Gamla Býi, at eg sá tað.
Eina hond, sum kvikliga kom út gjøgnum eitt hurðarglopp, læt lokið á ruskspannini upp, slepti einum posa niður í og hvarv eins kvikliga inn aftur. Síðan varð hurðin klamsað aftur í lás. Kroppin, ið mundi hoyra til hesa hondina, sá eg ongantíð.”
Hondin við ruskposanum og ein njósnaraskaldsøga fær hugin á Hugo á flog, og áðrenn Hugo og vinirnir vita av, eru teir drignir inn í eina spennandi søgu. Sum dagarnir ganga, vísir hetta seg at vera nógv meira órógvandi, enn teir hava roknað við.
Aftur


text:
Orð og lag: Annfinn Nielsen
1. Sig mær lítli fuglur, hví flýgur tú so seint,
hvat er tað, sum feilar, hvat hevur teg nú meint,
hví ert tú so svartur, har ið hvíta dúnið var,
sig mær lítli fuglur, hvat er hent við tær?
2. Jú nú í morgum, eg fleyg mær ein túr,
út yvir havið, eg lá upp á lúr
eftir eini sild, ella hvat ið har nú var,
at hava heim við til pisurnar hjá mær.
3. Tá fongurin var fingin, mót landi vendi eg,
tá møðin meg nívdi, á sjógv eg setti meg,
fyrst tá rakti eg við, men tá var ov seint hjá mær,
at havið var dálkað og spilt í olju var.
4. Í evjuni eg stríddist, eg mátti sleppa heim
til mínar svongu pisur og føði geva teim.
Eg vann til síðst, men visti, at nú deyðadømd eg var,
eg veit ei, um eg vinni heim til pisurnar hjá mær.
5. Høvdu vit tó kunnað lært um henda sorgarleik,
um henda lítla fuglin, ið ei ungar sínar sveik.
Flest øll vita um tað, men støðan versnar dag um dag,
vit halda á at dálka, líka blind og líka glað.


text:
Flest øll munnu kennast við súkkluliðið, ið á hvørjum ferðast til París. Á liðnum eru fyri tað mesta føroyingar, ið eru kendir, og sum harvið kunnu skapa uppmerksemið um tiltakið. Upprunaliga var borgarstjórin í Runavík ikki við í toyminum. Vegna avboð er tó heitt á Tobba um at koma við. Í stuttari viðmerking sigur Tobbi:
- Tað var ein ikki sørt bilsin borgarstjóri, sum í morgun lat innbakkan á teldu síni upp. Millum mongu teldubrøvini, ið náttúrliga enda í innbakkanum hjá demokratisku leiðsluni í einari kommunu, var í morgun eitt bræv frá føroyskum umboði fyri danska djús-framleiðaran. Heitt var á undirritaðað um at trína á hjólhestin, og føra hendan til mentanarmiðdepilin á fastlandinum. Slíka uppgávu sær borgarstjórin ljóst uppá, hóast hann ítróttarliga fyri tað mesta fæst við innandurða fótbólt í nýggu, stásiligu Bylgjuni. Bólturin er rundur, men tað kemur meira enn so fyri, at hann endar í málinum, eftir at mín sterkari fótur – tann til vinstru – hevur seinastu røring. Eisini eri eg sera spentur uppá nýggju svimjihøllina, ið væntandi fær fukta turrasta svimjifelagið í landinum, Neptun.
Víðari um endamálið við tiltakinum, og hansara leiklut í hesum, sigur Tobbi:
- Tað er nú soleiðis, at miðlalandslagið er stórt og alsamt vaksandi. Tað finnast í hópatalið av sosialum miðlum, meðan tað hjá siðbundnu miðlunum mangan ríður um snarið. Uppmerksemið skal tó ikki mangla frá mínari síðu, tá tað kemur til at fáa góða endamálið við túrinum fram. Í samband við leiklutin annars á sjálvum túrinum, havi eg hugsað um okkurt av undanfarnu árunum. Tað ljóðaði tað eina árið, at liðið í dagavís súkklaði í sirkulatión kring markið millum súkkluvandu Danmørk og germanska stórveldið. Hetta kemur so ikki at henda á mínari vakt, har eg meti meg, við størstu nautisku útbúgving, kunna leiða hendan hjólborna hóp í beinan sunnan, inntil farið verður undir sigursbogan.
- Hjólhesturin hevur ikki altíð verið mín frændi, men væntandi fáa vit í hesum førinum bygt brýr millum borgarstjórans korpus og aldargamla ferðaamboðið.


text:
Høgni Midjord
30.12.2017 - 10:32
Ítróttur > Ítróttur > Fótbóltur
Í dag verður 21. Umfar í ensku Premier League skotið í gongd.
Liverpool møtir Leicester á heimavølli kl. 15.00. Leicester hevur spælt væl seinastu umførini, tó at man tapti ímóti Watford seinasta umfar. Liverpool vann seinast ein greiðan 5-0 sigur á Swansea, og spældu sera væl. Liverpool er tó sera svingandi millum dystirnar, so spennandi verður at síggja hvussu leikur fer fram í hesum dystinum.
Manchster United møtir Southamton á Old Trafford kl. 17.30 í dag. Manchester United hevur tvey tey seinastu umførini spælt 2-2 javnleikir, ímóti ávíkavist Leicester og Burnley. Southamton liggja niðarliga á stigatalvuni, eftir eina tunga gongd í Premier League í ár, men hava fleiri ferðir arga tey ovaru liðini í ár.
Dystirnir í dag eru hesir:
Bournemouth – Everyon
Chelsea – Stoke
Huddersfield – Burnley
Liverpool – Leicester
Newcastle – Brighton
Watford – Swansea
Manchester United – Southamton.


text:
Huff, dagurin í gjár varð eitt sindur ov hektiskur til at eg orkaði at senda heim tíðindi. Vit høvdu nógv fólk í finalum, men fingu tíverri í so nógv fjórðapláss til at tað var beinleiðis stuttligt. Og so heim at rudda og beint í song at fara upp aftur kl 05, fyri at náa flogfarið.
Turið fekk eitt triðjapláss, Kári var suverænur í rygg, og stafettin hjá dreingjum vann eisini bronsu í 4 x 50 frí. Men bæði Kristian Olsen og Pauli Mohr vórðu útslignir sum nr 4 í 50 frí, Birita var 3 hundraðpartar frá bronsuni í 50 rygg, og stafettin hjá Biritu og teimum varð eisini akkurát ikki nr. 3.
Men lagið var gott tá ið vit endiliga sloppu heim á vallaraheimið at rudda og pakka. Vit høvdu eina hugnaliga hugnaløtu í ‘konferensuhølinum’, og fóru so so glaðbeint at støvsúgva í hvør sínum króki. Tey sum skuldu tíðliga avstað skundaðu sær at pakka, og hini vóru røsk at lata verða við at vera í vegin.
Nú eru so vit fyrstu komin heim, og tey næstu munnu vera á veg. Triðja ferðalag fer úr Danmark um 19-tíðina, og so eru øll komin heim. Vit hava ikki heilt so nógv heiðursmerki við sum onnur ár, men túrurin var stuttligur, og flest øll hava betrað seg heilt nógv. Síggjast aftur næsta ár 🙂


text:
Reglugerð um stuðul til flokkarnar á tingi og um løn til floksskrivarar
Reglugerð um stuðul til flokkarnar á tingi og um løn til floksskrivarar
Samtykt á formansskapsfundi 25. januar 2000 og broytt 1. mars 2000, 13. mars og 19. november 2008, 18. februar 2016 og 31. januar 2017.
Til tess at betra um møguleikarnar hjá flokkunum á tingi at fremja arbeiði teirra í tinginum, herundir at seta floksskrivarar til tingbólkarnar, hevur formansskapur Løgtingsins við støði í játtan á fíggjarløgtingslógini við gildi frá 1. januar 2000 gjørt av at veita flokkunum stuðul til endamálið eftir hesum reglum:
§ 1. Hvør flokkur hevur rætt til árliga grundupphædd, sum er kr. 100.000,-.
Stk. 2. Harumframt hevur hvør flokkur rætt til kr. 50.000,- árliga fyri hvønn tingmann meira enn ein.
Stk. 3. Í sambandi við umrøðuna av fíggjarætlan Løgtingsins eftir § 84 í tingskipanini mælir formansskapur Løgtingsins til, hvussu stuðulin eftir stk. 1 og 2 verður javnaður. Tilmæli verður gjørt við grundarlagi í lønar- og prísvøkstrinum í undanfarna ári.
§ 1a. Hvør einstakur tingmaður hevur harumframt rætt til eina árliga upphædd at ráða yvir. Tingmaðurin ger sjálvur av, hvørt hann fult ella lutvíst ynskir at nýta hendan stuðul til sín sjálvs, ella letur stuðulin til flokkin at ráða yvir sambært § 1. Fráboðan um møguliga flytan at stuðuli til flokkin skal vera latin umsiting tingsins innan 1. oktober.
Stk. 2. Upphæddin sambært stk. 1 kann nýtast til keyp av tænastum, fakligari hjálp ella til rindan av ráðstevnum og ferðum hjá tingmanninum sjálvum, ið hava týdning fyri virksemið sum tingmaður.
§ 2. Við flokk á tingi skilst flokkur, sum eftir § 15 í vallógini fekk umboð á Løgtingi á seinasta løgtingsvali. Við tingmann eftir § 1a er at skilja tingmaður, sum er valdur á ting ella tekur sæti fyri tingmann, sum gerst landsstýrismaður ella leggur tingsessin frá sær av aðrari orsøk.
Stk. 2. Tingmenn, sum ikki hoyra til flokk, sum lýkur krøvini í stk. 1, fáa bert stuðul eftir § 1, stk. 2 og § 1a.
Stk. 3. Broytingar í stuðlinum vegna broyting í talinum av tingmonnum í tingbólkinum fáa gildi frá 1. í mánaðinum eftir.
§ 3. Stuðulin verður umsitin av skrivstovu Løgtingsins.
Stk. 2. Stuðul eftir § 1 verður latin eftir, at skrivliga er boðað umsiting Løgtingsins frá, hvør tingmaður í bólkinum hevur ábyrgdina av, at stuðulin verður umsitin sambært reglunum.
Stk. 3. Hvør einstakur tingmaður hevur ábyrgdina av, at stuðul eftir § 1a verður umsitin sambært reglunum, og váttar einstøku rokningarnar samsvarandi ásetingini í § 5, stk. 2.
§ 4. Í minsta lagi helvtin av stuðlinum eftir § 1 skal nýtast til skrivara/r.
Stk. 2. Upphæddin eftir stk. 1 skal umframt løn eisini fevna um fríðtíðarløn, arbeiðsmarknaðargjøld v.m.
Stk. 3. Tá flokkurin hevur sett skrivara, boðar tann, sum hevur ábyrgdina eftir § 3, stk. 2, umsitingini frá, hvør settur er, hvat lønin er mánaðarliga, og hvat arbeiðstíðin er sett til. Umsitingin avgreiðir síðan lønarboð til Gjaldstovuna.
§ 5. Stuðulin eftir § 1 verður brúktur til raksturin av floksskrivstovuni.
Stk. 2. Allar rokningar skulu umleið 20. í hvørjum mánaði latast umsiting Løgtingsins, váttaðar av tí, sum hevur ábyrgdina eftir § 3, stk. 2, ella tí, hesin hevur tilnevnt. Skrivstovan avgreiðir síðan rokningarnar. Hvør tingbólkur fær hvønn mánað yvirlit yvir nýtslu av stuðlinum seinasta mánaðin og nýtslu í árinum.
Stk. 3. Um tingbólkurin í einum fíggjarári hevur brúkt meira enn tillutaða stuðulin, verður meirnýtslan drigin frá í stuðlinum fyri næsta fíggjarár.
§ 6. Stuðulin skal nýtast samsvarandi endamálsgreinini, og verður í hesum sambandi gjørt vart við:
a) Útreiðslur, sum mugu metast at skula gjaldast sambært lóg um politiska upplýsing, ella eru fevndar av lóg um samsýning løgtingsmanna, kunnu ikki gjaldast sambært hesi reglugerð.
b) Vanligar umsitingarreglur, sum eru galdandi fyri útgjald úr landskassanum, eru eisini galdandi fyri útgjald sambært hesi reglugerð.
c) Reglurnar um tímapening og ferða- og dagpening innan tað almenna eru galdandi í sambandi við ferðir hjá skrivara.
d) Í sambandi við keyp av útgerð, skal tað, sum keypt verður, gjaldast og veitast í sama ári, sum tað er keypt. Leiga og leasing av útgerð er ikki loyvd.
e) Løgtingsmenn, hjúnafelagar og børn hjá løgtingsmonnum kunnu ikki virka sum skrivarar ella lønt serkøn hjálp
f) Yvirlit skal gerast yvir alla útgerð í flokshølunum. Um útgerð verður flutt úr hølum floksins, skal skrásetast, hvør hevur lánt, og hvar hon er.
§ 7. Roknskapurin verður grannskoðaður av grannskoðara tingsins.
§ 8. Um løgtingsval ella annað førir við sær, at stuðulsmóttakari ikki longur er umboðaður á tingi, verður stuðul til skrivara veittur í eitt tíðarskeið, sum samsvarar við uppsagnarfreistina í starvsmannalógini. Síðan skal ábyrgdarhavarin eftir § 3, stk. 2 gera upp, hvat nýtt er og, innan ein mánaði er farin frá løgtingsvalinum, lata aftur útgerð, sum er lánt.
Vegleiðandi reglur um løn til floksskrivarar
Lønin til skrivarar verður ásett við grundarlagi í útbúgving, royndum og arbeiðstíð hjá skrivaranum.
1. Hevur skrivarin hægri útbúgving (akademikari), kann viðkomandi verða løntur á hædd við lønina hjá alment settum akademikarum.
2. Fólk við millumútbúgvingum, t.d. lærari, merkonomur, verða lønt við eini mánaðarløn, sum liggur millum 19.000,- og 24.000 fyri fult starv.
3. Fólk við skrivstovuútbúgving ella samsvarandi verða lønt við millum kr. 15.000,- og 21.000,- um mánaðin fyri fult starv.
4. Fólk uttan formliga útbúgving verða lønt í mun til starvsroyndir, tó í mesta lagi við kr. 17.500,- um mánaðin
Lønin verður í hvørjum einstøkum bólki ásett í mun til útbúgving og starvsroyndir. Treyt fyri at fáa løn í bólki 1 ella 2 er, at arbeiðsuppgávurnar eru soleiðis háttaðar, at viðkomandi útbúgving krevst fyri at kunna røkja starvið. Tá lønin verður ásett, eigur somuleiðis at verða tikin hædd fyri møguligari meirarbeiðsskyldu og arbeiði ólagaligar arbeiðstíðir.
Flokkarnir avgera sjálvir lønirnar innan fyri omanfyrinevndu karmar, tó verður heitt á flokkarnar at ráðføra seg við umsitingina, soleiðis at lønin av umsitingarligum orsøkum kann fáast at samsvara við lønarflokk, sum er skrásettur á Gjaldstovuni.
Á Løgtingi 1. februar 2017
Páll á Reynatúgvu
formaður
/
Johnhard Klettheyggj
stjóri


text:
Fyrsta lið hjá Sandavágs Talvfelag skal gera ein rimmar vørr í síðsta umfari í landskappingini um knappar tvær vikur, skulu teir endurvinna meistaraheitið í talvi.
Havnar Telvingarfelag økti leiðsluna við hálvum stigi eftir dystirnar í níggjunda og næstsíðsta umfari í dag. Havnarmenn, sum hava verið omaná í øllum níggju dystunum í vetur, vunnu 3-1 á øðrum liði hjá Klaksvík. Carl Eli Samuelsen og Sjúrður Thorsteinsson grundløgdu sigurin á aftaru borðunum, meðan Olaf Berg og Martin Poulsen máttu sættast við remis á báðum fremstu borðunum.
Sandavágs Talvfelag vann 2½-1½ á fyrsta liði hjá Klaksvík. Høgni Egilstoft Nielsen og Silas Eyðsteinsson vunnu, Rógvi Egilstoft Nielsen telvaði á 1. borði remis móti Ólavi Simonsen, meðan Torkil Nielsen mátti lúta fyri Steintór Rasmussen. Les meira »


text:
Á tingfundi 3. november 2017 boðaði tingformaðurin frá omanfyrinevnda fyrispurningi, sum er soljóðandi:
1. Hvat er tað, sum er so galið við leigumálinum hjá Sjóvinnustýrinum á Hálsi 1 í Sørvági, at neyðugt er at uppsiga leigumálið og flyta haðani í skundi?
2. Hava viðurskiftini havt heilsuligar avleiðingar fyri starvsfólk í Sjóvinnustýrinum?
3. Hvørji krøv hevur leigari sett til leigumálið, fyri at tað kundi halda áfram?
4. Vóru hesi krøv í samsvari við grøna politikkin hjá samgonguni, millum annað málinum um, at upphitingin av almennum bygningum skal koma úr varandi orkukeldum?
5. Útleigari hevur alment ført fram, at hann hevur boðið seg til at finna loysnir fyri kravdu ábótunum og broytingunum – loysnir, sum er kostnaðarneutralar fyri leigara. Hví verður ikki tikið av hesum tilboði?
6. Ymiskar kanningar eru gjørdar av inniklimanum í bygninginum. Hesar kanningar verða lagdar til grund fyri krøvunum hjá Arbeiðseftirlitinum, men verða í stóran mun ikki viðurkendar av útleigara. Hví eru ongar óheftar kanningar, sum allir partar viðurkenna, gjørdar av inniumhvørvi, hitaskipan, útsúgving o.s.fr.?
7. Útleigari sigur seg ikki vera slopnan til orðanna mótvegis landsins myndugleikum í hesum máli. Hann hevur millum annað til fánýtis biðið um at sleppa at gera sínar egnu kanningar (við eksternari serfrøði) av inniumhvørvinum. Hvørjar viðmerkingar hevur landsstýrismaðurin til hetta?
8. Er endaliga staðsetingin av nýggjum bygningi til Sjóvinnustýrið í Vágum gjørd av?
9. Um ikki, nær verður hon so tað?
Viðmerkingar:
Ad. 1: Sp/f Jim S eigur bygningin á Hálsi 1 í Sørvági. Sjóvinnustýrið boðaði stutt fyri mánaðarskiftið oktober-november útleigara frá, at leigumálið ikki verður longt, tá galdandi leigusáttmáli gongur út 31. desember 2017.
Ad. 2, 3 og 4: Sambært almennum skrivi hjá stjóranum í Jim S hevur felagið boðið sær at loysa teir inniumhvørvistrupulleikar, sum sambært uppáhaldi hjá Sjóvinnistýrinum eru í bygninginum. Fyri at gera íløguna vildi útleigarin tó treyta sær, at leigumálið fór at verða longt við í minsta lagi tveimum árum, og at Arbeiðseftirlitið fór at geva bygninginum jaligt ummæli.
Ad. 5 og 6: Stjórin í sp/f Jim S hevur ført fram, at hann ikki hevur álit á øllum kanningunum av bygninginum og inniumhvørvinum, sum Sjóvinnustýrið eftir krøvum frá Arbeiðseftirlitinum hevur latið gjørt. Hann hevur havt ynski um at sleppa at gera tilsvarandi kanningar við hjálp frá uttanhýsis serfrøðingum.


text:
Fólk kunnu ikki halda jól - ímeðan gremur Annika Olsen seg um pening til innkomuveg
Kommunala Arbeiðsgevarafelagið vil ikki gjalda løn til síni verkbannsraktu starvsfólk, hóast siðvenja er at avrokna eftir verkfallið.
Barnagjaldið heldur tó áfram hóast ongin er til arbeiðis?
Kristina Háfoss segði alment, at sáttmálin við Sjúkrarøktarfrøðingarnar slóðaði veg fyri aðrar láglønarbólkar.
Ístaðin lýsir forkvinnan í Kommunala Arbeiðsgevarafelagnum, Annika Olsen, verkbann fyri allar námsfrøðingar og hjálparfólk á dagstovnaøkinum, heldur enn at finna eina loysn við samráðingarborðið.
Hetta er í tráð við útsøgn frá samráðingarborðinum, at arbeiðsgevarin hevði áhuga í at ”lata felagið bløða”.
Hvar er tú nú Annika?
Tú heldur kanska íløgur í innkomuvegir eru týdningarmiklari, enn virðilig løn til ein fakbólk, sum tú fleiri ferðir alment hevur úttalað teg um, fáa eina lúsa vánaliga løn fyri eina 4 ára langa útbúgving.
Um tú longu hevur trekt løninina hjá starvsfólkum í verkbanni árið út, so ætlar tú tær ikki aftur til samráðingarborðið, sum tú annars segði var alneyðugt at koma aftur til skjótast gjørligt.
Tað er okkum greitt at vit skulu brynja okkum við toli – tíni politisk lyfti kunnu vit so ikki brúka til nakað.
Føroya Pedagogfelag


text:
Kommunalu tilbúgvingarnar leggjast saman í størri økir
Tað skulu ikki verða fleiri enn sjey ella átta kommunalar tilbúgvingarætlanir í landinumFyri haldarar
Fíggjarlógin: - Hetta eru sminkað tøl
Formaður Fólkafloksins hevur einki til yvurs fyri fíggjarlógaruppskotinum hjá samgonguni
Tíðargrein: Hvar er øsingin um katólsku kirkjuna?
Tað er margháttligt, hvussu lítið tað sum fer fram í katólsku kirkjuni í løtuni, fyllir í almenna rúminumFyri haldarar
Hans Skálagarð og Johanna TG 326
Eitt sindur um havmálaran Hans Skálagarð og sluppina Johonnu TG 326


text:
Hesa seinastu vikuna hava áleggjarar frá fyritøkuni Epufloor verið og lagt rennibreytina í Marghøllini. Rennibreyt er kring fótbóltsvøllin, men harumframt eru eisini 4 geilir á 60 m., soleiðis at tilber at hava 60 m. renning og 60 m. rimarenning (hurdles) í Marghøllini.
Umframt renning, so er eisini lopgrøv, soleiðis at umstøður eru til longdarlop og 3-lop. Útgerð er eisini keypt til hæddarlop, sum eisini fær góðar umstøður í Marghøllini.
Rennibreytirnar á 60 m. eru gjørdar við altjóða mátum og útgerðin til frælsan ítrótt – start-blokkar, rimar (hurdles) og hæddarlop – er eisini IAAF góðkend útgerð.
Sostatt verða umstøðurnar til frælsan ítrótt í Marghøllin av teimum allar bestu. Umframt ítróttarfeløg, skúlar og fólk í Suðuroynni sum heild, sum fáa atgongd til góðu umstøðurnar, so eru tær fyrstu venjingarlegurnar fyri frælsan ítrótt eisini longu avtalaðar í Marghøllini, sigur Jens Petur Brattalíð, hallarleiðari.


text:
Føroysk sjófólk og reiðarí arbeiða í einum altjóða umhvørvi, sum er stýrt av altjóða sáttmálum. Hetta er bæði galdandi, tá ið talan er um sjóvinnubrøv til sjófólk og áseting av manning umborð á skipum.
Her fært tú bæði at vita, hvat skal til fyri at fáa eitt sjóvinnubræv, fyri at endurnýggja verandi sjóvinnubrøv, hvør uppgávan hjá reiðarum er, og hvør lóggáva er grundarlag undir viðgerðini.
Kunngerð Kunngerð nr. 105 frá 5. august 2015 um sjóvinnubrøv og førleikakrøv til manning við skipum er grundarlagið undir viðgerðini av sjóvinnubrøvum og førleikaprógvum til sjófólk.
Manningarlógin Løgtingslóg um manning av skipum, sum seinast broytt við løgtingslóg nr. 52 frá 12. mai 2015 ásetir, hvussu stór manningin skal vera umborð á skipi o.a.


text:
Jan Müller
27.10.2017 - 10:04
Oljufelagið Faroe Petroleum er eitt av teimum mest virknu feløgunum, tá tað snýr seg um at bora brunnar í Norðsjónum. Nú leggur felagið aftur til brots saman við oljufelagnum Aker BP og fer at bora tveir framleiðslubrunnar á Tambar-leiðini við boripallinum Maersk Interceptor. Endamálið við boringunum er at økja um goymslurnar á Tambar feltinum. Við hesi boriætlanini kann livitíðin hjá Tambar feltinum leingjast munandi.
Hjá Faroe Petroleum í Norra eru tey sera væl nøgd við verkætlanina. Helge Hammer, stjóri sigur við norskar miðlar, at tey fegnast um at kunna betra um livigrundarlagið av Tambar saman við einum undangongufelag sum Aker BP, sum avgjørt hevur livað upp til at standa fyri útbyggingini.
Tambar og Tambar Eystur eru fylgisveinar og liggja 16 km. sunnan fyri framleiðandi Ula feltið í Norðsjónum. AkerBP er fyristøðufelagið, meðan Faroe Petroleum eigur 45%. Útbyggingin fer at kosta 1,7 mia. kr.


text:
Føddur: 28. mars 1966
Foreldur: Gunnvør Djurhuus Hoydal og Kjartan Hoydal
Hjúnafelagi: Hildur Hermansen
Børn: Sjúrður Hildarson Hoydal, Brim Hildardóttir Hoydal og Helgi Hildarson Hoydal
Útbúgving: Kandidatútbúgving í søgu og samskifti
Yrki: Løgtingsmaður
Álitisstørv: Afturvaldur á ting við valið 29. oktober 2011. Fyrstu ferð valdur á valinum 1998, og hevur síðan tá og til 5. desember 2003 verið landsstýrismaður í lógamálum v.m og varaløgmaður.
Valdur í Fólkatingið á fólkatingsvalinum 2001, men hevur Tórbjørn Jacobsen røkt hetta starv, meðan Høgni hevur verið landsstýrismaður.
Landsstýrismaður í uttanríkismálum frá februar til september 2008, tá sæti aftur varð tikið á tingi.
Næstformaður í Uttanlandsnevndini, limur í Mentanarnevndini og limur í Norðurlandaráðnum
Formaður í Tjóðveldi
Heimstaður: FO-188 Hoyvík
Fartelefon: 220 250


text:
Svimjing (ítróttur)
Svimjing er fjøltáttaður ítróttur. Tá talan er um innandura kappingarsvimjing, verður antin svomið á stuttgeil ella á langgeil. Stuttgeil er svimjihylur, sum er 25 metrar langur. Langgeil er svimjihylur, sum er 50 metrar langur. Tað eru fleiri sløg av svimjing, eitt nú kunnu nevnast:
- Blandað (á enskum verður tað rópt Medley)
- Bringusvimjing
- Firvald
- Frísvimjing
- Ryggsvimjing
Umframt innandura svimjing er eisini eitt annað slag av svimjing, sum á føroyskum nevnist havsvimjing. Á enskum eitur hetta slag av svimjing "Open Water Swimming", her verður svomið uttandura antin í sjónum ella í vøtnum ella áum.
Svimjarar hittast til ymiskar svimjikappingar, sum eisini verða róptar svimjistevnur. Í Føroyum eru fleiri ymiskar svimjistevnur. Føroyskir svimjarir luttaka eisini á svimjistevnum uttanlands, eitt nú til World Cup stevnur, Oyggjaleikir (sum er blandað ítróttarstevna), EM og HM.


text:
VFF kapping í vikuskiftinum
Jan Smedemark | 09/02/16
Venjarafelag Føroya skipar fyri kapping í vikuskiftinum millum níggju lið úr Effodeildini, millum hesi verður TB.
Vit vera umboðaði í Bólki A saman við AB og NSÍ.
Tíðindaskrivi frá Venjarafelag Føroya kann lesast niðanfyri.
Lutakast til kappingarnar fór fram í Rása rúminum hjá RÁS 2 og var tað sonur formannin í venjarafelagnum Frankie Jensen, Aron sum tók lut, og hansara hepna hond elvdi til eitt spennandi bólkabýtið.
Hvør dystur í kappingini er 30 minuttir. Bólka vinnarinir og besti tveyarin fara víðari til hálvfinalurnar, sum eins og innleiðandi er ein dystur á 30 min, bólka vinnarar leika móti 2 úr einum øðrum bólki. Stendur á jøvnum millum 2´arar í fleiri bólkum er tað liðið, sum hevur besta úrslit móti einum bólka vinnara sum fer víðari, stendur á jøvnum millum 2´arar, er tað samlaða málúrtøkan sum telur, stendur framvegis á jøvnum, er tað flest skoraði mál sum telur. Stendur framvegis á jøvnum verður besti 2´arin funnin við lutakast.
Vinnarinir av báðum hálvfinalunum sum verða leiktar á ovara og niðara vølli bresta saman í finaluni, sum verður leikt á Tórsvølli. HB hevur ikki bara luttikið í øllum undanfarnu finalunum. Mest vinnandi felagið í landinum, hevur vunnið kappingin øll trý undanfarnu árini, so tað verður spennandi at síggja, um tað er nakar sum kann koppa “nýggja” unga HB liðinum í ár.
Í bólki A, sum verður avgreiddur á ovara vølli verða AB, NSÍ og TB. Fyrsti dysturin klokkan 14.00 verður millum AB og NSÍ. Eftir hetta spæla AB og TB (kl. 14.45), og seinasti dysturin í bólkinum verður millum NSÍ og TB (kl.15.30)
Í bólki B, sum verður avgreiddur á niðara vølli verða ÍF, B36 og Víkingur. ÍF og B36 spæla klokkan 14.00. Eftir hetta spæla ÍF og Víkingur grannauppgerð (kl. 14.45), og seinasti dysturin í bólkinum verður millum tveir biðlar til FM heitið, B36 og Víkingur (kl.15.30)
Í bólki C, sum verður avgreiddur á Tórsvølli verða HB, KÍ og Skála. HB og KÍ – klassikarin í føroyskum fótbólti – verður klokkan 14.00. Eftir hetta spæla HB og Skála (kl.14.45), og seinasti dysturin í bólkinum verður millum KÍ og Skála (kl.15.30)
Hálvfinalurnar verða leiktar kl. 16.15 og sjálv finalan verður á Tórsvølli kl. 17.00. Steypahandan verður beint eftir dystin.
Stutt yvirlit
Kl. 14.00. 1 umfar.
Kl. 14.45. 2 umfar.
Kl. 15.30. 3 umfar. (seinasta innleiðandi)
Kl. 16.15. Hálvfinalur
Kl. 17.00. Finala
Kl. 17.35. Steypahandan á Tórsvølli.


text:
Landsstýrisfólkini í fíggjar- og vinnumálum hava saman gjørt av at broyta kunngerð, soleiðis at íverksetarafeløg ikki skulu senda roknskapin inn í XBRL-sniði.
Í tíðindaskrivi frá fíggjarmálaráðnum verður boðað frá, at landsstýriskvinnan í fíggjarmálum og landsstýrismaðurin í vinnumálum, ið vara av TAKS og Skráseting Føroya, hava broytt kunngerðir soleiðis, at íverksetarafeløg ikki skulu senda roknskapin inn í XBRL-sniði. Hetta verður gjørt fyri at lætta enn meira um hjá íverksetarum.
Samgongan broytti lógina fyrr í setuni, soleiðis at íverksetarafeløg vórðu gjørd. Íverksetarafeløg eru serlig feløg, ið til ber at stovna við kapitali á eina krónu. Tey eru ætlað íverksetarum, ið ikki hava kapital at stovna feløg, soleiðis at tað verður lættari at gerast vinnurekandi.
Í tíðindaskrivinum frá fíggjarmálaráðnum stendur:
“Í desember 2013 samtykti Løgtingið broytingar í skattalógini og ársroknskaparlógini, ið høvdu til endamáls, at áseta, at samskifti millum virkir og tað almenna skuldi verða talgilt. Í viðmerkingunum varð sagt, at samskiftast skuldi í XBRL-sniði.
Kravið um nýggja talgilda sniðið er liður í at gera samskifti millum feløg og TAKS og Skráseting Føroya meira framkomið og talgilt. Feløg fáa eisini frameftir bert eitt stað hjá tí almenna at senda teirra roknskaparupplýsingar til. Summi grannalond okkara hava sett líknandi krøv í verk og onnur arbeiða við at gera tað. Hetta fer eitt nú tryggja betri góðsku, minni inntøppingararbeiði, betri hagtalsgrundarlag og minka umsitingina yvir tíð. Í fyrsta umfari krevur hetta tó, at feløg skulu gera umleggingar av tí mátanum, ið roknskapir verða innlatnir.”
Fyri at lætta um hjá íverksetarafeløgum sleppa tey nú undan hesum kravi.


text:
Hvassasprek, stórikjaftur (flundruættin)
Hippoglossoides platessoides
(Fabricius, 1780)
Stødd: Hvassasprek verður upp í 50 cm langt. Eitt undirslag við Norðuramerika verður upp í 82 cm.
Dýpi: Vanligasta dýpi hjá hvassaspreki er úr 10 m niður á 200-300 m, men tað er eisini út á meira enn 650 metra dýpi.
Litur: Oftast er hvassasprek myrkabrúnt/ reyðgrátt um bakið og gráhvítt á blindusíðu. Ofta við einstøkum dimmum blettum um bakið.
Lýsing: Hvassasprek er høgravendur flatfiskur. Tað hevur eina ryggfjøður úr klingruni fram í nakkan. Tað hevur eina gotfjøður úr klingruni fram til gotið. Strikan er næstan bein, bert eitt lítið sindur bogin oman fyri uggafjøðurina. Roðslan á bakinum er nakað hvøss at føla. Tað hevur stóran kjaft, stór eygu, og vinstra eyga situr eitt sindur aftari enn høgra.
Eyðkenni: Stóri kjafturin. Sterturin gongur eitt sindur aftur í ein spíss. Næstan beina strikan. Hvassa roðslan.
Týdningur: Í Føroyum hevur hvassasprek ikki verið avreitt, men er góður matfiskur.
da: Håising, en: Rough dab – American plaice, fr: Balai, ís: Skrápflúra, no: Gapeflyndre, tý: Doggerscharbe
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Flatfiskar Pleuronectiformes
14 ættir eru í flatfiskahópinum við 134 slektum og 678 sløgum.
Av hesum eru undir Føroyum 2 ættir við tilsamans 11 slektum og 11 sløgum:
Flatfiskarnir eru eyðkendir við teirra flata og asymmetriska kropskapi, har onnur síðan vendur upp og hin niður. Nýklakt yngul, ið livir uppi í sjónum, hevur vanligt fiskaskap, men eftir eina tíð sum yngul byrjar annað eygað at flyta seg yvir á hina síðuna, og fiskurin fær sítt flata skap. Á onkrum av flatfiskunum verður tó annað eygað verandi á kantinum á høvdinum. Yngulin byrjar nú at svimja á síðuni. Umleið samtíðis fer fiskurin niður á botnin at vera. Eygnasíðan fær dimman lit, og blindasíða ljósan. Teir hava eina langa ryggfjøður og eina langa gotfjøður. Fyri tað mesta liva teir sum botnfiskar, men eru tó uppi í sjónum viðhvørt, onkur sløg regluliga.
Í útheiminum eru onkur sløg, sum liva í feskum vatni. Við Føroyar er okkurt slag, sum fyri ein part er í feskum vatni og í blandingsvatni, men annars livir flatfiskur í sjónum.
***
Eitt sindur um flatfiskarnar
Undir Føroyum eru bæði vinstravendir og høgravendir flatfiskar.
Á vinstravendum flatfiski vendir vinstra lið upp, og á høgravendum flatfiski vendir høgra lið upp.
Allar kvoysurnar, glaskvoysa, norskakvoysa og hvasskvoysa, eru vinstravendar.
Allir hinir flatfiskarnir, hvassasprek, kalvi, svartkalvi, lálla, skrubba, tunga, ósaskrubba og reyðsprøka, eru høgravendir.
Eyguni eru tímegin, sum vendir upp.
Tann síðan, sum vendir upp, er altíð dimmari enn hin, og hon verður ofta nevnd bakið, hóast hon í veruleikanum er síða.
Onkuntíð hendir tað, at flatfiskur ikki vendir røttu síðuna upp, t.d. at ein kalvi vendir vinstru lið upp. Ein slíkur kalvi nevnist „rangur kalvi“.


text:
Fyri stuttan vóru vit og vitjaður Snýðið, og fingu heilsa uppá fitta barnið, sum veksur í búkinum. Hetta var ein fantastisk uppliving, sum vit seint fara at gloyma. Snýðið hevur loyva mær at burturluta eina 3D/4D skanning til ein hepnan... Continue reading →
Nakað sum nokk liggur til nógvar føroyskar kvinnur, er áhugin fyri at binda. Eg eri sjálv ikki so ófør, men nú tá eg eri í barnsburðarfarloyvi og havi eina lítla diddu áveg, fekk eg hug at taka stokkarnar fram aftur.... Continue reading →
Ja, sum tit hoyrdu seinast, so var ein øgilig óvissa um hetta nú var ein genta í búkinum. Eg setti meg í samband við Bodil, sum eigur og rekur SNÝÐIÐ. Hon var skjót at svara, og tað var ongin trupulleiki,... Continue reading →
Nakað av tí fyrsta eg byrjaði at hugsa um, tá eg var blivin við barn, var hvat kyn hetta nú mundi verða. Tað er leingi at bíða eftir hesum svarinum, og eg gjørdi mær alskyns tankar. Sum tey flestu vita,... Continue reading →
Ja hvussu er við uppaling og hvussu nógv av tí kunnu vit fyrireika okkum uppá aðrenn barnið kemur? Sum flest onnur, so havi eisini sjálvandi gjørt mær tankar, um hvussu okkara barn nú man fara at verða og hvussu nógva... Continue reading →
Nú eri eg skjótt við at verða í triðja trimestri av burðartíðini. Altso tíðin gongur skjótt, sjálvt um eg samstundis eri so ótolin at fáa hetta fitta barnið út í verðina. Hetta er heilt sikkurt besta kenslan eg havi upplivað.... Continue reading →
Tað kennist næstan, sum at eg havi verið á kur alt mítt lív. Jaja, fleiri tíðarskeið um árið, slapp eg ikki at eta sukur og feitt, og tað var so rotið. Tað sum eg minnist best við hesum tíðarskeiðunum, var... Continue reading →
So er árið við at verða runnið og eg havi verið inni og hugt eftir statistikkinum inni á SukurSøtt. Jaja, eg kann nemliga síggja hvat tit tíma væl at lesa og hvat er minni umtókt. Annars hevði eg verið á... Continue reading →
So bleiv fjóri sunnudagur í advetn, og samstundis jólaaftan. Desembur mánaður er flogin avstað, men hevur inniborið alt tað góða, sum vanligt. Hesa vikuna hevur kappingin um uppihaldið fyri tvey á Hotel Skálavík koyrt við rúkandi ferð, og undirtøkan hevur... Continue reading →
Nú eru vit komin eitt sindur inn í desembur mána og jólaresið koyrur í fyrsta gear. Fólk stressa aftur og fram. Børnini eru troytt av at sita og bíða meðan foreldrini tjakast um tað skal verða ein ipad ella tað... Continue reading →


text:
Felagshúsið og skrivstovan
Felagið hevur innivist og skrivstovu í húsunum á Lucas Debesargøtu 14, haðani virksemi felagsins verður stýrt. Limir eru altíð vælkomnir at støkka inn á gólvið í avgreiðslutíðini. Hesi høli verða eisini nýtt til fundarvirksemi og tílíkt hjá m.a. áhugabólkunum.
Skrivstovan hevur opið:
Mánadag, týsdag og fríggjadag kl. 9-13. Hósdag kl. 12-16. Mikudag er stongt.
Um átrokandi boð eru uttanfyri hesar tíðir, ring so beinleiðis til forkvinnuna á tlf 211309
Tilber eisini at senda teldupost til info@sjukrarøkt.fo
Frítíðarhúsið í Klaksvík
Felagið hevur m.a. tilboð til limir um at leiga hús í Klaksvík t.d. eitt vikuskifti ella aðrar dagar í vikuni. Tygum eru vælkomin at seta tygum í samband við felagið hesum viðvíkjandi.


text:
Samandráttur:
Línuskip: Tað verða fleiri línuskip, sum koma at landað á vikuni. Tað verður mest av toski, hýsu, longa og brosmu og so nakað av svartkalva og blálongu. Fimm frystilínuskip eru á Flemish Kap og fiska tosk. Toskurin verður frystur umborð. Nøkur línuskip hava nýliga landað og fara helst út so skjótt veðrið er tilvildar.
Útróður: Streymurin verður góður, men veðri verður ikki nakað serligt, men vit vantað at bátarnir fara at gera nakrar túrar hóast alt. Hetta er góð tíð til fiskarí.
Djúpvatnstrolarar: Tveir eru til fiskarí og koma helst at landað síðst í vikuni. Teir fiska upsa. So eru tríggir trolarir, sum frysta fiskin umborð, eisini til fiskarí. Teir eru á djúpum vatni og fiska mest av svartkalva og kongafiski og so eisini nakað av toski.
Partrolarar: Tey flestu pørini eru til fiskarí og koma at landa sum vikan líður. Fiskaríið er misjavnt.
Trolbátar: Fýra trolbátar eru norðanfyri og fiska tosk og hýsu og so nakað av flatfiski. Vit væntað at teir koma at landað fyrst í vikuni.
Garnaskip: Vit vantað at allir garnabátarnir koma at landað síðst í vikuni. Fiskaríið er sera smáligt eftir svartkalva.
Heinta alla metingina her


text:
Innlegg um heilsupolitikk í Tórshavnar kommunu á seturskafeini.
Evnið á seturskafe'ini var: Fara vit frá tilboðspolitikki til forboðspolitik?
Sambært heimsheilsustovninum WHO er heilsa ein støða í “fullkomari fysiskari, psykiskari og sosialari vælveru, og ikki bara fráverða av sjúku og veikleika.
Í Tórshavnar kommunu mangla vit at orða ein yvirskipaðan heilsupolitik. Men tá tað er sagt, so er tað ein rættuliga greið linja í heilsupolitikkinum hjá kommununi. Heilsupolitikkurin byggir á tey tilmæli, sum verða stungin vera út frá heilsumynduleikum í Føroyum. Vit lata okkum eisini inspirera av heilsutiltøkum hjá kommunum í øðrum londum. Eitt nú í Danmark, Norra og Íslandi.
Yvirskipað er ætlanin at skapa so tryggar og heilsugóðar karmar fyri borgaran sum gjørligt og at bjóða borgarunum góð heilsufremjandi tilboð. Tað merkir, at vit á summum økjum hava forboð og á øðrum hava tilboð.
Fyri at taka nøkur forboð fyrst, so hava vit roykiforboð á øll stovnum hjá kommununi. Tað er eisni forboði at blaka rusk frá sær og lata giftevni í náttúruna. Soleiðis hevur ein kommuna nógv forboð og nógvar reguleringar, sum hava til endamáls, at vit í kommununi skulu hava tað so gott sum gjørligt.
Vit hava eisini nógv tilboð í kommununi. Vit hava millum annað vatnveiting, sum skal tryggja okkum reint drekkivatn í allari kommununi. Vit hava eina vælskipaða kloakk- og spillivatnsskipan, sum tryggjar okkum eitt reint umhvørvið. Vit hava eina skipan við rottutýnara, sum tryggjar okkum ímóti skaðadjórum og smittum frá skaðadjórum.
Í Tórshavnar kommunu hava vit skipaða heimavitjunartænastu til eldru borgarnar, sum árliga fáa vitjan av heilsufrøðingi. Soleiðis hava vit fleiri tilboð til eldri, børn og ung.
Tórshavnar kommuna hevur eisini eina røð at tilboðum, sum hevur til endamáls at fremja fólkaheilsuna í kommununi. Vit hava svimjihylin. Og um stutta tíð hava vit ein langhyl afturat. Í svimjihylinum er í dag møguleiki at keypa sær solarium. Eg vildi ynskt, at sólirnar vóru skiftar um við heilsufremjandi infrareytt sauna og rúm við dagsljósi. Somuleiðis vóni eg, at í nýggja svimjihylinum verður pláss fyri einum heitum heilsuhyli afturat.
Vit hava rennibreyt, ítróttarhallir, fótbóltsvallir og spælipláss úti í býlingunum. Vit hava fleiri aktiveringsøkir umframt hópin av øðrum ítróttartilboðum. Vit hava fríøkir og gongugøtur har fólk kunna renna ella spáka sæt ein túr. Nakrar súkklubreytir eru gjørdar og fleiri eru ávegis.
Heilsupolitikkur í einari kommunu fevnir um nógv øki. Og mugu vit í kommununi alla tíðina tryggja okkum, at politikkurin verður bygdur á nýggjastu tilmælini á ymsu økjunum.
Elin Lindenskov, forkvinna í heilsu og umhvørvisnevndini


text:
Á Vinnudegnum fer Walter Qvam at tosa um tær avbjóðingar og møguleikar, sum fyritøkur møta í sambandi við, at tøkni gerst ein størri partur av gerandisdegnum. Hann fer somuleiðis at greiða frá, hvussu vinnuligt samstarv kann stimbra nýhugsan – serliga tá talan er um smærri og miðalstórar fyritøkur. Í Noregi er stovnaður felagsskapurin DIGITALNORWAY, hvørs endamál er at hjálpa og seta í verk tøkniliga menning í fyritøkum. DIGITALNORWAY er eitt samstarv millum vinnuna og myndugleikarnir, og Walter fer at greiða frá teimum royndum og fyrimunum, slíkt samstarv hevur havt fyri norska vinnulívið.
Walter Qvam hevur drúgvar royndir frá vinnulívinum í Noregi. Sum samtaksstjóri í KONGSBERG hevur Walter staðið á odda fyri at menna og framleiða vørur og tænastur til eitt nú maritimu vinnuna. Í 2016 fór Walter frá sum samtaksstjóri í KONGSBERG, og í dag er hann m.a. nevndarformaður í óhefta granskingarstovninum SINTEF, DIGITALNORWAY og altjóða fyritøkuni PGS.


text:
Undan 3. umfari í Effodeildini: ÍF – HB Triðja umfarið í Effodeildini er á skránni um vikuskiftið. Hesa ferð gongur leiðin til Fuglafjarðar, har ÍF tekur ímóti sunnudagin kl. 15.00. Eftir tapið fyri samansetta liðnum úr Suðuroy komu vertirnir
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
KommunustýrisskipanKommunustýrisskipan fyri Hvannasunds kommunu
1. partur : Bygdaráðið
§ 1
Bygdaráðið hevur 5 limir, ið verða valdir eftir teim til ein og hvørja tíð galdandi reglum í Kommunalu vallógini.
§ 2
1.petti. Samsvarandi reglunum í kommunstýrislógini velur bygdaráðið við meiriluta ein borgarstjóra fyri alt valskeið bygdaráðsins. Borgarstjórastarvið er fulltíðarstarv. Eisini velur bygdaráðið ein varaborgarstjóra.
2. petti. Um borgarstjórin av eini ella aðrari orsøk hevur forfall, røkir varaborgarstjórin borgarstjórastarvið. Varir fráveran meira enn 2 mánaðir, skal bygdaráðið velja fyribils borgarstjóra í hansara stað vil gildi, til fráveran heldur uppat.
§ 3
Bygdaráðið samtykkir eina fundarskipan, ið m.a. ásetur nærri reglur um fyrireiking, fundarboð, hvussu fundir skulu haldast og málsvmannagongd o.a.
§ 4
1. petti. Bygdaráðið tekur avgerð um, nær og hvar vanligir bygdaráðsfundir skulu vera. Við byrjanini av hvørjum álminakkaári verður hetta kunngjørt á tann hátt, ið vanliga verður nýttur í kommununi. Bygdaráðið hevur almennan fund vanliga eina ferð um mánaðin.
2. petti. Eykafundir verða hildnir, tá ið borgarstjórin heldur tað verða neyðugt, ella um 1/3 av limunum krevur tað. Borgarstjórin ger av, nær og hvar eykafundirnir skulu vera, og um høvi er til tess, verða hesir almannakunngjørdir.
3. petti. Limur, ið hevur tørv at fáa upplýsingar og tekniskan stuðul frá kommunalu fyrisitingini í sambandi við málsviðgerðina, fær hesa við at venda sær til borgarstjóran ella skrivaran.
2. partur: Borgarstjórin
§ 5
1. petti. Nærri reglur um virksemi borgarstjórans verður ásettar í kommunustýrisskipanini, sambært § 22 í kommunustýrislógini.
§ 6
1. petti. Borgarstjórin hevur dagligu leiðsluna av kommunalu fyrisitingini. Hetta er lýst í kapittul 4 í kommunustýrislógini, og eru uppgávur hansara m.a. hesar:
- hevur dagliga leiðslu av kommunalu fyrisitingini,
- býtir málini út til tær ymisku nevndirnar,
- tekur sær av málum, sum ikki fara í nakra nevnd,
- gevur fundarboð,
- fyrireikar bygdaráðsfundir,
- kunnar bygdaráðslimir um, hvørji mál koma fyri fundin,
- leggur mál og málsupplýsingar fram við eini hóskandi tíðarskeiði, so at bygdaráðslimir kunnu gera sær sína egnu meting um málið,
- boðar frá, hvørji mál eru stovnaði síðani síðsta fund,
- ansar eftir, at mál, ið krevja bygdaráðsviðgerð, fáa tílíka viðgerð, og at neyðug ummæli verða fingin,
- sær til, at málini verða avgreidd og um neyðugt gera fyriskipan um hetta,
- tekur avgerðir í málum, ið ikki tola at býða og har eingin orsøk er til iva,
- ansar eftir, at farið verður fram eftir samtyktum bygdaráðsins,
- ansar eftir, at allar útreiðslur og inntøkur hava neyðugu játtan og
- saman við einum persóni, sum bygdaráðið hevur heimilað til tess, undirskrivar skjøl, ið binda kommununa.
2. petti. Borgarstjórin hevur eyguni eftir, at einki mál liggur á láni.
§ 7
1. petti. Borgarstjórin ansar efrir, at hvør peningaupphædd – tað veri seg inntøka ella útreiðsla við kommunukassan – er bóka í kommunuroknskapinum, og at upphæddin hevur heimild í ársfíggjarætlanini ella aðrari galdandi samtykt. Er talan um eina peningaupphædd, ið heimild ikki er fyri, leggur hann málið fyri bygdaráðið.
2. petti. Borgarstjórin hevur ábyrgd av, at §§ 38-47 í Kommunustýrislógini, ið vanliga eru galdandi fyri Fýggjarnevndina í størri kommunum, verða hildnar.
3. partur: Val av nevndum og vanligar reglur fyri virki teirra o.a.
§ 8
1. petti. Bygdaráðið velur limir í tær nevndir, stjórnir og tílíkt, har bygdaráðið ella kommunan sambært øðrum fyriskipanum skal verða umboða.
2. petti. Val av limum og tiltakslimum í nevndir o.a. fer fram á fyrsta bygdaráðsfunndi eftir at borgarstjórin og varaborgarstjórin eru valdir. Valið fer fram eftir lutfalsvalháttinum smbt. § 3. Verður avgjørt at velja av nýggjum, stendur øll nevndin fyri vali.
§ 9
1. petti. Bygdaráðið kann seta serstakar ráðgevandi nevndir, ið skulu taka sær av ávísum málum ella gera fyrireikandi ella ráðgevandi arbeiði fyri bygdaráðið.
§ 10
1. petti. Hvør nevnd hevur sína gerðabók, har allar samtyktir nevndarinnar verða førdar. Við fundarlok verður gerðabókin lisin upp og undirskrivað av øllum teimum luttakandi nevndarlim-unum.
2. petti. Hevur nevndarlimur serstøðu, kann hann krevja, at serstøða hansara í stuttum verður viðmerkt í gerðabókini. Tá mál, har nevndarlimur hevur serstøðu sambært gerabókini, verða send
øðrum myndugleikum, kann nevndarlimur krevja, at myndugleikin verður kunnaður um tað, ið stendur í gerðabókini. Nevndarlimurin kann viðleggja málinum grundgeving fyri serstøðu síni.
3. petti. Borgartjórin hevur atgongd til allar nevndarfundur, tó uttan atkvøðurætt. Borgarsjórin skal hava fundarskrá og fráboðan um, nær og hvar nevndarfundur verður hildin.
§ 11
Nærri reglur um nevndararbeiði kunnu verða ásettar í fundarskipan, sum bygdaráðið góðtekur.
4. partur: Samsýningar o.a.
§12
1. petti. Borgarstjórin fær í pattíðarstarvi sínum samsýning ájavnt við ½ av 32. fl., stig 1, sambært avtalu millum Fíggjarmálastýrið og Tænastumannafelag landsins.
2. petti. Tá borgarstjórin fer frá, fær hann borgarstjórasamsýning eftir hesi reglu: 1) Borgarstjóri í minni enn 4 ár, samaýning í 3 mánaðir, og 2) borgarstjóri í 4 ár ella fleiri, samsýning í 6 mánaðir.
3. petti. Doyr borgarstjóri meðan hann er í starvi, fær eftirsitandi hjúnarfelagi/samlivarin ella børn undir 21 ár samsýning í 6 mánaðir.
4. petti. Borgarstjórin fær ikki fundar- og aðrar samaýningar smb. § 9,6 í kunngerð um samsýning v.m. sambært kommunustýrislógini.
5. petti. Samsýningar til limir í bygdaráðnum verður latin eftir § 2 kunngerð nr. 121 frá
22.12.2000 um samsýning v.m. sambært kommunustýrislógini.
6. petti. Nevndarlimir, sum bygdaráðið hevur valt í serstakar ráðgevandi nevndir fáa samsýning sambært § 2 í kunngerð nr. 121 frá 22.12.2000 um samsýning v.m. sambært kommunustýrislógini.
7. petti. Fundarsamsýning verður latin fyri luttøku á skeiðum, sum bygdaráðið hevur góðkent, umframt annað fundarvirksemi, sum verður gjørt eftir umbøn frá bygdaráðnum smb. § 2 í kunngerð um samsýning v.m. sambært kommunustýrislógina.
8. petti. Tiltakslimur fær samsýning sum bygdaráðslimir ella nevndarlimir.
5. partur: Broytingar í stýrisskipanini o.a.
§ 13
Hendan kommunustýrisskipan og broytingar í henni skal verða viðgjørd á tveimum bygdaráðsfundum, við minst 14 daga millumbili.
Soleiðis góðkend á bygdaráðsfundum 13/03 og 10/04 - 2001 og send landsstýrinum til kunningar.


text:
Visti tú, at punktgjaldið á húðrøktar vørum bleiv avtikið í fjør? Langi hava handlar heitt á Fíggjarmálaráðið um at avtakað tollin á 20%, ið var á kremum, shampoo, luktilsi, make-up, o.s.fr. og langt um leingi bleiv hetta avtikið í Juli í fjør. Vit kunnu tí í dag gleðast um at hesar vørur s.s. Nilens Jord og Beaute Pacifique kunnu seljast nógv bíligari og á støði við prísir í útlandinum.
Eitt dømi: SUPER 3 BOOSTER frá Beauté Pacifique kostaði 769kr í fjør, og NÚ kostar tað 649kr. Fantastiskt ha?
SIRI – tí tú ert nakað serligt.


text:
Skorheim: Stóri inntøkuvøksturin er steðgaður
Vit mugu bara staðfesta, at ávirkanin av fiskivinnupolitikkinum sæst aftur í okkara nærumhvørvi. Stóri inntøkuvøksturin hjá Klaksvíkar kommunu er steðgaður, meðan miðstaðarøkið fer spolandi avstað, sigur Jógvan Skorheim borgarstjóri
Vit hava vent okkum til Jógvan Skorheim, borgarstjóra at hoyra hansara viðmerkingar til tíðindini frá hagstovuni um at lønarútgjaldingarnar í fiskivinnuni eru minkandi.
- Hóast landsstýrismaðurin í fiskivinnumálum, og onnur umboð úr Tjóðveldisflokkinum tekna aðrar myndir, so siga tey konkretu tølini nakað annað. Stóri inntøkuvøksturin hjá Klaksvíkar kommunu er steðgaður, meðan miðstaðarøkið fer spolandi avstað, sigur Jógvan Skorheim borgarstjóri.
- Hagstovan slær fast, á heimasíðu sínari, at, "tað er í bólkinum fiskivinnu og øðrum ráevnisvinnum, at lønirnar eru minkandi, meðan í hinum vinnugreinabólkunum sæst ein lutfalsliga javnur vøkstur". Vit mugu bara staðfesta, at ávirkanin av fiskivinnupolitikkinum sæst aftur í okkara nærumhvørvi.
- Tað merkir at borgarar, ið okkara kommunu og í landnyrings Føroyum sum heild vinna minni. Hetta er longu sjón fyri søgn, og við tíðini kunnu vit vænta enn stórri ávirkan, sigur Jógvan Skorheim í stuttari viðmerking.
- Tað sum eg óttist mest fyri, er at landsins leiðsla ikki veit hvat hon gerð, og veit hvørja ávirkan fiskivinnunýskipanin fer at hava fyri okkara land, sigur Jógvan Skorheim at enda.


text:
Tíðin hon strýkur avstað, tað eru nú longu 10 dagar síðan sunnudagin 25. september, tá ið eg saman við fleiri rennivinum úr Klaksvík rann Berlin Marathon. Longu á jólum fingu eg og aðrir menn startnummar til Berlin Marathon 2016 í jólagávu. Konurnar høvdu rotta seg saman, og avgjørt at Berlin Marathon skuldi rennast í 2016, og enntá høvdu tær longt túrin við 3 døgum, soleiðis at vit kundu uppliva eitt sindur meira av Berlin.
Tað vanliga er tá ið man fær jólagávur er at hon kann nýtast altfyri eitt, men soleiðis var ikki hesaferð, gávan kundi ikki nýtast fyrr enn 25. September í 2016, altso 9 mánaðar aftaná hon var latin upp, og treytin fyri at hon kundi nýtast var hart arbeiði fram til sjálvan dagin. Tað er ikki bara spurningur um at fáa startnummari á bringuna, og so renna.
Eg minnist at Vera spurdi um eg var glaður fyri gávuna. Eg haldi Vera hevði vænta at eg fóru at vera meira glaður. Støðan hjá mær akkurát tá var ikki so góð tá ið um renning ræður, formurin var ikki serliga góður, so eitt startnummar til marathon var kanska ikki júst tað eg sá koma.
Tað var einki annað at gera enn at fara í gongd við venjing mótvegis hesum stóra máli, sum Vera hevði krøkt uppá okkum bæði. Á vegnum setti eg mær annað stórt mál, og var tað at renna úr Klaksvík til Havnar til frama fyri Alzheimerfelagið. Ein skuldi trúð at tað riggaði gott saman, men tíverri so kostaði Havnatúrurin, eg mátti brúka næstan ein mánað at koma fyri meg í, og motivatiónin aftaná var ikki rættuliga har.
Eg hevði annars stórar ætlanir við Berlin Marathon, eftirsum mítt fyrsta marathon júst varð avgreitt í Berlin í 2002, altso fyri 14 árum síðani. Eg fekk eina sera góða tíð tá, megnaði teir 42,2 km uppá 3:02:23, og tað var hesa tíðina hevði eg í huganum at sláa. Men so hvørt vit nærkaðust stóra degnum, mátti eg bara ásanna at hetta fór at vera trupult. Eg hevði havt ov stutta tíð til at fyrireika meg í, hóast eg longu var tilmeldaður á jólum.
Tað kundi tykjast sum formurin var góður, tá ið eg fleiri ferðir í summar kláraði at renna skjótt á bæði 5 og 10 km, og skuldi tað tí undir vanligum umstøðum bent á at eg fór at klára ein tíð undir 3 tímar. Men tað sum er avgerandi er um grundformurin er til staðar, og tað var hann ikki hjá mær.
Spurdur hvat tíð eg ætlaði at fara eftir í Berlin, segði eg at máli hjá mær var at renna undir 3 tímar og 10 minuttir, men tað skal eingin loyna vera at eg innast inni vildi royna at klára mína tið frá 2002.
So upprann dagurin, veðrið var av tí fagrasta, vit fóru í góðari tíð av hotellinum við U-Bahn út til startøki, eg hevði fingið tildeilt at byrja í bólki C altso 3. fremsta bólki. Ruth hevði tilmelda meg at klára 2:50 – 3:00, tí var eg placeraður so frammaliga. Tað, sum kanska er eitt sindur keðiligt, um tú ikki er í formi til hetta og byrjar so frammaliga er at tú verður ofta yvirhálaður, og um nakað so er tað mega irriterandi at blíva yvirhálaður, og serliga um tað er av einari kvinnu.
Tíbetur bleiv eg ikki so nógv yvirhálaður at byrja við, ja heilt út á 30-32 km helt mín plan, rann eftir 3:02:23, svarandi til ca 4:19 pr. km, men sannheitin er nokk tann eg rann kanska ov skjótt. Eg tordi ikki at renna ov seint, og eg hevði kreftirnar. Men so aftaná góðar 30 km byrja kreftirnar at ganga undan, og tað er júst her tann nógv umrøddu múrurin kemur inn, tíbetur so fall ferðin ikki so nógv, eg hevði enn tá kreftir at seta ferðina upp tá ið eg var komin ígjøgnum Brandenburger Tor og rann seinastu 200 metrarnir í mál. Tíðin bleiv 3 tímar 5 minuttir og 50 sekund, 3 minuttir og 27 sekund seinni enn í 2002, tað er altso 14 ár síðani, so tað er ikki so galið av einum 50 ára gomlum unglingi.
Ein fín jólagáva, sum eg eri sera glaður fyri. Takk fyri Vera.


text:
Vercelli (piemonesiskt mál:Versèj) er ein býur og kommuna í
Málini ið verða tosað í Vercelli eru italskt og piemonesiskt. Tann piemonesiska dialektin ið verður tosað í býnum verður rópt Varsleis.
Heimsins fyrsta fróðskaparsetur (universitet), ið var sett á stovn fyri almennar pengar, varð stovnað í Vercelli í 1228, men læt aftur í 1372. Í dag er ein lærdur háskúli har við deildum fyri bókmentum og filosofi, lærdi háskúlin er ein partur av Università del Piemonte Orientale. Harumframt er eisini ein fjarlestardepil, sum er ein partur av Politecnico di Torino.
Vercelli hevur kaldar vetrar við mjørka, har meðalhitin liggur um 0,4 °C í januar, meðan hitin um summarið liggur um 23,45 °C í juli. Tað regnar mest um varið og um heystið. Torusláttur er mest vanligur um summarið.


text:
Soleiðis sum Avdúkingin (Opinberingin) er skrivað, minnir hon nógv um teir tekstir, sum eru skrivaðir nøkur hundrað ár, áðrenn Jesus varð føddur. Hesir tekstir verða onkuntíð kallaðir apokalyptiskir. Tað merkir, at tekstirnir serliga eru um heimsins enda og tíðina bæði fyri og eftir tað. Avdúkingin vísir fleiri ferðir aftur til Gamla Sáttmálan.
Tað er lærusveinurin Jóannes, sum hevur skrivað onkuntíð seint í 1. øld e. Kr. Hann er á oynni Patmos, vestanfyri núverandi Turkaland, tá hann fær fleiri sjónir frá Gudi. Av tí at tað kann vera trupult at siga, hvat allar sjónirnar hava at týða, kann Avdúkingin eisini vera trupul at skilja. Í høvuðsheitum ber tó til at siga, at hesar sjónir eru um stríðið millum Gud og Djevulin, um Jesu afturkomu og heimsins enda.
Skrivað verður um forfylgingar og truplar tíðir fyri tey kristnu, men eisini um, hvussu Jesus er sigursharri yvir øllum. Skrivað verður tí um, at Jesus skal koma aftur, og við sær hevur hann lønina til øll menniskju. Uppreisn til ævigt lív fyri tey, ið trúgva á Jesus, og uppreisn til æviga glatan fyri tey, sum ikki hava trúð á Jesus.
Avdúkingin lívgar um tey kristnu, soleiðis at tey varðveita trúnna og ikki missa mótið, tá ið tey verða forfylgd fyri kristnu trúnna.
Tey kunnu hyggja fram ímóti, at Gud ger ein nýggjan himmal og eina nýggja jørð, har sorg, deyði, pína og tár eru burtur, og har Gud er saman við menniskjunum. Gud hevur, heilt frá tí at Ádam og Eva gjørdu ímóti Guds vilja, havt eina ætlan at fáa alt í lagi aftur. Í Avdúkingini síggja vit hesa ætlan henda.
Nýggi Sáttmálin
______________________________________________________________________________________________________________________________________________
Lagt út hevur Ásbjørn Jacobsen


text:
Góða Johanna … Hvat hugsaði tú, tá tú sá navn títt standa á prenti í Føroyatíðindum tann 28. januar í 1918? Lærerinde Johanne Mortensen stóð har, uppstillað á listanum hjá Froðbiar Sóknar kommunu millum 15 menn. 10 ár eftir at tú og aðrar kvinnur høvdu fingið loyvi at velja á kommunuvali, royndi tú tínar veingir…
Tíðindaskriv frá Unga Tjóðveldinum Týsdagin hin 8.mars var háfagnaðardagur javnrættinda – Altjóða kvinnudagur. At øll menniskju eru jøvn, er aðaltáttur í frælsishugsjón tjóðveldsins. Í samband við Altjóða kvinnudagin skipar Unga Tjóðveldið fyri almennum fundi dagin eftir kvinnudagin, mikudagin 9. mars. Evnið á fundinum er “kvinnur og vald”. Tiltakið er býtt í tveir partar – kunnandi…
KVINNUDAGSTILTØK KRING LANDIÐ Kvinnufelagið í Havn skipar fyri tiltaki í Norðurlandahúsinum kl. 18.30. Ókeypis atgongd. Marna Jacobsen heldur røðu og Hanna Jensen syngur Edith Piaf. Røðan snýr seg um, at tað í ár eru 100 ár síðan kvinnur og ognarleys fingu valrætt og valbæri í Føroyum. SCUM-manifestet í Norðurlandahúsinum kl. 20. Atongumerki kunnu keypast á www.nlh.fo. Kvinnubólkurin í…
Til kvinnudagin í ár bjóðar Norðurlandahúsið til eina heilt serliga sýning. Svenski einmansleikurin SCUM-manifestet byggir á ein av sterkastu tekstunum í bókmentasøguni: The SCUM Manfesto eftir Valerie Solanas. Teksturin er heimskendur, men eisini púra ókendur. Hann er hataður og elskaður – eisini av fólki, sum ikki hava lisið hann. Solanas tók til, at hetta…
#AK2016 og #IWD2016 DAMUDOMI 2016 Upphiting til 8. mars. Ein vika av damudomineraðum tiltøkum í Sirkus frá 1.-7. mars. 04. mars: DD16 Bukkakokk: Keka · Chicken Korma & Beef Jalfrezi. Bukkakokk verður indiskt við Srikanya ‘Keka’ Nandi, sum eisini var kokkur til Bukkakokk í desember mánaða. 05. mars: DD16 Konsert & Sjónleikur: Rebekka, Ingun, Greta, Sóley…


text:
Tað er her, eg vil liva
2. november 2016
Tað er her, eg vil liva, virka og leiða býin fram á leið. Tí tað skal eisini vera gott at búgva her í 2025. Ja, eg vil siga, at hetta skal vera besta stað at búgva.
Men tað kemur ikki av sær sjálvum. Fortreytin er, at vit brúka fíggjarligt vit og skil og ikki seta allar verkætlanir í gongd í senn. Vit kunnu ikki bara hugsa eitt ár ella eitt valskeið fram.
Til hetta krevjast politikarar við førleika og dirvi at raðfesta. Erligir politikarar, ið tora at siga, at búskapurin í kommununi er grundarlagið undir vælferð og trivnaði hjá hvørjum einstøkum borgara, og hann má ikki setast yvir stýr.
Vit eru ein sterk kommuna, men neyðugt er, at vit lyfta í felag, so at tey, ið ikki megna dagin, eisini koma við. Vit skulu fjálga um, har aldurdómurin hevur sett síni spor, og arbeiðshondin slepti. Sum kommuna skulu vit tryggja, at okkara eldhugaðu fólk í eldrarøkt og heimatænastu fáa bestu karmar at virka undir.
Eg havi royndirnar og førleikarnar, tí eri eg tað trygga valið.
Annfinn Brekkstein
valevni Sambandsfloksins til býráðsvalið í Tórshavnar kommunu
RN
Aftur


text:
Vísindagrunnurin hjá Eik hevur mangan verið góður tá fígging hevur vantað innan føroyska vísindaumhvørvið. Hesin grunnur hevur sum endamál at stuðla útgávu av gransking og at stuðla føroyskum granskingarverkætlanum, útgerð v.m.
Sostatt loyvdi Gramar sær at søkja um stuðul til keyp av útgerð. Henda umsókn var dagfest 15. september 2010. Hetta var meðan tað enn gekk væl hjá Eik, ella ið hvussu so er undan 24. september, tá Landsstýrið varð kunnað um at eginpeningurin hjá Eik var horvin, og undan 30. september, tá Eik fór undir Fíggjarligt Støðufesti.
Vit hava fingið svar:
Vit skulu boða frá, at Eik Grunnurin, sum Vísindagrunnurin er partur av, hevur verið í eini tilgongd, sum nú er endað í konkurs. Tískil kann stuðul ikki játtast úr Vísindagrunninum og umsókn tygara kann tíverri ikki gangast á møti.
At umsóknin ikki kundi gangast á møti var ikki óvæntað. Men harmiligt er tað, at stuðulsmøguleikarnir fækkast. Vónandi tekur nýggi eigarin av Eik stig til at gera ein nýggjan Vísindagrunn, samfelagnum at frama.


text:
ProWord
Var tú signaður av at lesa fylgjandi?
Hví er tað neyðugt at bera børnunum gleðiboðskapin?Ápostulin Paulus ger greitt í Rómbrævinum 1,16, at evangeliið er “kraft Guds til frelsu, hvørjum tí til frelsu sum trýr.” Seinasta boð Harrans Jesusar til okkara var: “prædikið gleðiboðskapin fyri øllum skapninginum.” Markus 16,15.
1. Tann fyrsta og mest átrokandi grundin til, at tað er neyðugt at bera børnunum boðskapin, eru avgjørdu boð Harrans Jesusar. Trúgvandi kunnu ikki sleppa sær undan ella ganga uttan um boð hansara. Harrin Jesus vil hava børnini at koma. Mark. 10,14; Matt. 18,14. Bíbilsk trúboðan er, at tað er neyðugt at bera boðskapin til øll, eisini børnini.
2. Børn hava ein andaligan tørv. Uttan Harran Jesus eru tey andaliga deyð. Teirra vandamál er synd, og tey mugu líta á Harran Jesus.
3. Børn eru før fyri at taka ímóti gleðiboðskapinum við einfalt at trúgva. Pat Verbal, barnahøvundur og ráðgevi hjá Intenational Network of Children’s Ministry sigur: “ 75-85% av trúgvandi í dag koma til trúgv, áðrenn tey eru 15.”
4. Børn eru sera opin fyri gleðiboðskapinum. Sambært Barna Research koma, eftir øllum at døma, nógv fleiri børn til trúgv enn ung og vaksin. 32 % av børnum frá 5 til 13 koma, eftir øllum at døma, til Kristus. Tað fer niður á 4 % hjá 14 til 18 ára gomlum, og hjá restini liggur talið á 6 %.
5. Børn hava longri framtíð. Boðskapurin til børn er ein íløga í framtíðina. Fólkatalið í heiminum er nú meira enn 6.000.000.000. Minst ein triðingur eru børn, og tey eru framtíð samkomunnar og framtíð tjóðanna. Eitt frelst barn er eisini eitt frelst lív.
6. Børn eru ofta amboð hjá Gudi til frelsu fyri onnur. Familjur, íroknað foreldur, abbar og ommur, kunnu verða frelst gjøgnum ein einfaldan vitnisburð frá einum barni. Vinir kunnu verða náddir fyri Kristus eisini. Á henda hátt kunnu børn gerast ein stór signing fyri ta staðbundnu samkomuna.
7. Børn hava ein stóran part í samkomusøguni. Martin Luther segði: “Um ríki Guds skal koma við kraft, mugu vit byrja við børnunum, og vit mugu læra tey heilt frá vøgguni.” Charles Spurgeon skrivaði: “Børnum tørvar evangeliið, alt evangeliið, hitt reina evangeliið, tey eiga at hoyra tað, og um tey eru lærd av Anda Guds, eru tey eins før fyri at taka við tí, sum tey í búnum árum. Dean Stone, fyrrverandi forseti í INCM, sigur, at “ein boðskapur (til) børn er tann mest virkandi boðskapurin í samkomuni.... framúrskarandi tænasta í tí staðbundnu samkomuni byrjar við barnaárum og arbeiðir seg uppeftir.”
8. Børnum tørvar tey, sum hava gávur Heilaga Andans. Hesi kunnu boða børnunum gleðiboðskapin og læra tey. Tey eru kallað av Gudi til at geva seg til boðanina av gleðiboðskapinum fyri børnum. Róm. 1,16.
9. Við at geva okkum til boðanina av gleðiboðskapinum fyri børnum, dýrdargera vit Gud. Størsta ynski hvørs trúgvandi, ikki bara hjá foreldrum ella lærarum, er at dýrdargera Gud. Tá ið børn verða frelst, liva og vaksa í Harranum Jesusi, dýrdargera tey hann! Hetta er ávøksturin, Gud hyggur eftir! At boða gleðiboðskapin er neyðugt, so Gud verður dýrdargjørdur!


text:
1 km2 = 100 hektar 1 hektar = 10.000 fermetrar
Kortið vísir Ognarhagan í Kvívík. Vetrarbitið er ikki íroknað víddina. Støddin á Ognarhaganum svarar til Skúvoy Koltur og Lítlu Dímun tilsamans.
Minsti eigindómur í Føroyum er matr.nr. 173 á Reyni í Havn.
Eigindómurin er vístur við grønum á kortinum. Longdin er 3 m og breiddin 60cm.
Støddin er sostatt 1,8 fermetur.
Gentan á myndini gongur á matr.nr. 173. Orsøkin, at slík smá matr.nr.
finnast, er, at matrikulkortini í Havnini eru uppmáld í 1925 og 1926. Tá vegir síðani eru gjørdir, eru matrikulkortini ikki altíð broytt samsvarandi.


text:
Sverri Egholm
30.05.2017 - 22:51
Mentan > Mentan > Konsertir
Amerikanska sangarinnan Ariana Grande, sum hevði konsert í Manchester Arena, tá ein bumbuatsókn tók 22 mannalív, fer sunnudagin aftur at hava konsert í býnum.
Við sær hevur hon kend nøvn sum Justin Bieber, Miley Cyrus, Take That og Coldplay.
Konsertin verður á krikkettvøllinum á Old Trafford, sum rúmar 50.000 fólkum, men verður eisini send umvegis útvarp og sjónvarp hjá BBC.
Yvirskotið fer til grunnin “We Love Manchester“, sum júst er stovnaður og sum skal hjálpa teimum, sum eru rakt av álopunum.
Ariana Grande er væl umtókt millum tey heilt ungu, og fleiri av teimum deyðu eru tannáringar.


text:
Jólakonsert í Vestmanna fríggjakvøldið við Vestmanna Sangkóri, Hornorkestri og Barnakóri
Fríggjadagin 15. des. kl. 19 verður tónleikaliga fjølbroytt jólakonsert í Vestmanna Kirkju.
Vestmanna Sangkór, Vestmanna Hornorkestur og Vestmanna Barnakór bjóða øllum til eina forvitnisliga og hugnaliga jólakonsert í kirkjuni.
Tað verður við traditionellum og nýggjari jólatónleiki, føroyskum, russiskum, donskum, svenskum, norskum, týskum, enskum og italskum – eftir Knút Olsen, Bach, Rachmaninoff, Liljefors, Praetorius, Garau, Leontovich, Nordquist og Johansen.
Í Vestmanna Sangkóri fegnast tey um at syngja við nógvum nýggjum og ungum kórlimum, sum eru komin aftrat í ár, undir leiðslu av kórstjóra Benjamin Gaasedal
Vestmanna Hornorkestur somuleiðis, altíð eitt vælljómandi orkestur undir kønum hondum Atla Kárasyni Petersen, har tað ikki stendur á, at fleiri ung koma uppí, sohvørt onnur av teim ungu fara úr bygdini og víðari á tónleikaleið ella aðra útbúgvingarleið.
Og so nýggja Vestmanna Barnakórið, við glaðum og spentum barnarøddum undir leiðslu av Rannvá Matras Olsen.
Vit bjóða øllum í bygd og bý at verða hjartaliga vælkomin til konsert í Vestmanna kirkju fríggjakvøldið.


text:
18. Jan 2016
Við núverandi skipan koma foreldur hjá børnunum undir skúlaaldur, við frukt.Hendan skipan fer í søguna 1. februar.Frá 1. februar fara vit at gera onkrar umraðfestingiar og harvið fáa møguleikan fyri at bjóða børnunum frukt, saman við øðrum sunnum ábiti.Afturat tí, fara vit at bjóða børnunum...
14. Jan 2016
Kráir søkir eftir pedagogi!Vit sóknast eftir einum pedagogi til Smæruperlu, at starvast 35 tímar um vikuna.Smæruperla er barnagarðstova við 15 perlum í aldrinum 3 - 5 ár.Talan er um eitt starv fyri pedagog sum fer í barnsburðarfarloyvi. Tó er møguleiki fyri føstum starvið aftaná.Barnsburðarfarloyvi verður...
07. Jan 2016
- vit tíma at ríma!Ætlanin er at sjónliggera okkara rím og ramsir á veggirnar. Manglar ein rím/ramsa sum tú heldur at vit áttu at lært, ert tú vælkomin til at skriva hana uppá. ...
18. Des 2015
Krista Petersen og Marita á Fríðriksmørk eru settar í tíðaravmarka starv í ávíkavist Smæru og Liljuperlu.Samstundis siga vit takk fyri hesaferð til Mary og Ester, sum verða mammur skjótt. Vit ynskja tykkum alt tað besta!Krista og Marita byrja mánadagin 4. januar 2016.Verið vælkomnar!...
18. Des 2015
Nú er jólatíð - og vit vita hví!- hava vit lært í dag!Ein vælupplagdur BuBU var og vitjaði okkum í dag. Vi hava lurta, sungi, rópt og spælt saman við BuBu. ...
17. Des 2015
Vit hava verið til jólabarnaguðstænastu í Hvalvíkar kirkju í morgun.Ein fantastisk løta í kirkjuni við Luciagongd.Bergtórur prestur prædikaði um jólaevangerlii og Høgni Fagraberg spældi guittar til sangin.1000 takk fyri eina hátíðarliga løtu í kirkjuni. ...
14. Des 2015
Í dag fingu vit fitta vitjan.0 - ti flokkur gekk frá stovu til stovu og sungu Luciasangin.Friðsælt, kvirt og vakurt.1000 takk fyri! :) ...


text:
Sirið fegnast um at Tórshavnar kommuna vil betra um hølisviðurskiftini hjá kommunulæknum
Politikkur28-11-2017 - 07:44 - Jóanis Albert Nielsen
Sirið Stenberg, landsstýriskvinna, hevur á fundi í dag við Anniku Olsen, borgarstjóra, umrøtt hølisviðurskiftini hjá kommunulæknunum í Havnini. Báðar eru samdar um at virka fyri at finna eina loysn á kommunulæknatrotinum í Havn.
“Tað hevur stóran skund at Tórshavnar kommuna útvegar nýggj viðtaluhølir til komandi kommunulæknar og betrar um hølisviðurskifti hjá teimum kommunulæknum, sum ikki hava nøktandi hølisumstøður", sigur Sirið Stenberg, landsstýriskvinna í viðmerking.
Samstundis verður arbeitt miðvíst við at fáa fleiri kommunulæknar til starv í høvuðsstaðnum og harvið betra um tænasturnar til borgararnar. Í hesum sambandi er økið uppnormerað í 2017. Í løtuni verður lýst eftir trimum kommunulæknum í Havnini, og er umsóknarfreistin 1. desember.
Í 2018 verður økið eftir ætlan aftur uppraðfest, tá ein kommunulækni afturat fer at verða settur í starv í Tórshavn. Hetta starvið verður lýst leyst, so skjótt sum kommunan hevur útvegað hóskandi hølir til nýggja læknan.
Orsøkin til, at Sirið Stenberg hevur umrøtt hølisviðurskiftini hjá kommunulæknum við borgarstjóran er, at hølisviðurskiftir og rakstur av teimum hoyra undir kommunurnar. Sirið Stenberg fegnast um, at Tórshavnar kommuna sigur seg vilja fara at arbeiða við málinum.
Eins og ført hevur verið fram so hava umleið 225 borgarar í Havn í løtuni ongan kommunulækna. Heilsutrygd arbeiðir við at fáa hetta loyst. Í teimum viðtalum har eingin kommunulækni er í føstum starvi verða viðtalurnar mannaðar við avloysarum.


text:
Ruddingardagur
20. mai 2017
Til borgarar í Runavíkar kommunu
Økið er stórt og nógv er at taka upp eftir ein langan og harðan vetur. Tí heitir Runavíkar kommuna á allar borgarar um at taka lut í ruddingini.
Ruskposar verða at fáa á hesum støðum frá kl. 9.00
Æðuvík – við Missiónshúsið
Rituvík – við Missiónshúsið og Spæliplássið
Runavík, Saltangará og Glyvrar - við Skótahúsið við Løkin
Lamba og Lambareiði – við spæliplássið og Lamba skúla
Søldarfjørður og Skipanes - við spæliplássið
Søldarfirði
Skála og Skálafjørður – við Ítróttarhøllina á Skála
Oyndarfjørður - við skúlan í Oyndarfirði
Elduvík og Funningsfjørður – við Funningsfjarðar skúla
Funningur – við Funnings skúla
Burturkast
Burturkastið skal koyrast í posar og setast framvið vegnum.
Heitt verður á fólk um at skilja ruskið og leggja tað, sum ikki brennur við síðuna av ruskposanum.
Húsarhaldsrusk verður ikki tikið við.
Kaffi og rundstykkir
Leygarmorgunin 20. mai kl. 9 – 10. 30 verða rundstykkir og kaffi at fáa á hesum støðum: Í Skótahúsinum við Løkin fyri bygdirnar: Æðuvík, Rituvík, Runavík, Saltangará, Glyvrar, Lambareiði, Lamba, Søldarfjørð og Skipanes.
Hinar bygdirnar fáa kaffi og rundstykkir á somu støðum sum ruskposarnir verða útflýggjaðir.
Heitt verður á grannaløg um at skipa seg í økinum har tey búgva.
Runavíkar kommuna heitir á borgararnar um at taka væl undir við tiltakinum og saman við kommununi verða við til at fríðka og hugna um umhvørvið.
Umframt, at náttúran verður fríðkað, er hesin dagurin eisini eitt gott høvi at møta grannum og vera saman um eitt felags átak.
Kontaktpersónur, um okkurt ivamál er:
Bergur Didriksen, rakstrarleiðari tlf. 237056


text:
Brellbiti 1: Danski staturin var við í cover-up
Í gjár var undirritaði boðin at luttaka í sending hjá R7 radio. Mín partur av sendingini snúði seg um bókina, sum eg siti og skrivi. Sera avmarkað er, hvat stundir eru til at nevna í einari stuttari sending, men eg kom so at nevna eina av størstu avdúkingunum í samband við skipasvik. Nevniliga Global.
Dan Klein, journalistur tekur saman um:
Eg nevndi, at tað hevði eydnast at avdúka skjalið, og harvið prógvi uppá, at eginpeningurin var tað reina bluff í Global-skipunum. Men tað, sum málið nú meira enn nakað annað avdúkar er, at umboðini hjá danska statinum í Føroyum framdu cover-up, vardu svikið. Prógvuni lógu í málinum, tá ið eg bleiv dømdur í Globaldóminum, sum eisini varð brúktur at seta meg í fongsul.
Loan agreement P/R
Skjalið viðvíkur láni uppá 2.000.000 DM til partsreiðararnar í P/R Global Sand ella P/R Global South, ið áttu skipini Sandy Island og Southern Island
Skjalið var undirskrivað 30. desember 1983.
Tað er einki í hesum skjali, ið bendir á, at talan er um eitt lán, ið ikki skal gjaldast aftur.
Skjalið gevur onga ábending um, at talan var um eina gávu, men heldur um eina serliga konstruktión, har eginpeningurin er bygdur inn í sjálvt keypið.
Lánið var at finna í roknskapinum fyri 1985 hjá lánsveitaranum, men var eisini í 1985 roknskapinum niðurskrivað til 1 DM.
Brot úr roknskapi hjá Busumer Werft
Skjalið vísir, at at við endan av 1985 var skuldin hjá partsreiðarunum í P/R Global Sand og P/R Global South, niðurskrivað til 1 DM fyri hvørt reiðaríið. Hetta er hent samstundis ella beint eftir, at skipini er latin eigarunum.
Eingin skuld var at síggja hjá partaeigarunum í P/F Global Cemical Tankers í átti skipini Cape Island og Crest Island.
Memorandum of Understanding
Skjalið er dagfest dagfest 30. mai 1985 og viðvíkur øðrum av partsreiðaríðnum.
Íð skjalinum verður sagt, at lánið ikki skal gjaldast fyrr allar útreiðslur viðvíkjandi skipunum eru goldnar enntá inntøkuskattur hjá einstøku partsreiðarunum , ið stavar frá skipunum. Talan er soleiðis ikki um nakað veruligt lán
Í rættarsemjuni verður eisini staðfest “ at veitingin sambært lániskjali ikki er eitt lán men ein skattskyldug veiting”
Einki er í teimum skjølum hjá landsstýrinum, ið innlit er fingið í, sum talar fyri, at landsstýrið hevur fingið nakra formliga kunning um hetta skjal.
Bókingarskjal
Talan er um eitt bókingarskjal hjá Global Chemical Tankers, har eginpeningurin verður bókaður. Debet: Skip Kredit: Eginpeningur. Upphæddin er 3.300.000 DM svarandi til 10.659.000 krónur.
Skjalið kundi bent á, at ein upphædd svarandi til eginpeningin er løgd afturat skipavirðinum
Føroya Gjaldstova upplýsir:
- At gjaldstovan hevur goldið 41,3 mió. kr. vegna veðhald fyri Global partafeløgini, og at allur hesin peningur er mistur
- At gjaldstovan hevur goldið 15,1 mió. kr. vegna veðhald fyri Global partsreiðaríini. At persónar hava inngoldið 9 mió. kr. av hesum peningi.
Ad.2
Roknskapur fyri P/F Global Chemical Tankers pr. 30 juni 1983 vísur, at felagið hevur fingið studningslán frá landsstýrinum uppá 8,9 mió. kr. fyri hvørt av skipunum Cape Island og Crest Island ella 17, 8 mió. kr. íalt. Allur hesin peningur er mistur.
Ad.3
Vit vita at partsreiðarnir í partsreiðaríunum bløddu illa fyri teirra luttøku í Global partreiðaríunum. Skattareglurnar í Føroyum vóru tá soleiðis, at privatpersónar kundu trekkja øll teirra tap frá á sjálvuppgávuni.
Samanumtikið vóru veðhaldsútleggini fyri partafeløgini 48 milliónir, stuðuðslán 18 milliónir, og metti frádrátturin í sjálvuppgávuni var umleið 20 milliónir, sum samanlagt gevur 86 milliónir. Umroknað til dagsins krónur hevði tapið svarað til einar 150 mió. Kr., vísir navngivin kelda á, sum hevur granska í uppgerðini av teimum reellu upphæddunum, sum landskassin misti í bókini.
Rættarsemja
Talan er um semju gjørda í Føroya rætti millum tríggjar partaeigara í P/F Global Chemical Tankers og Føroya Gjaldstovu vegna Líkningarráð Føroya.
Cover-up
Hóast hetta mál ikki var í familju við skattareglarnar um, at talan var um eina gávu, tá “gávan” jú við beroddum huga var brúkt til at villleiða landsins borgarar, var talan um at ákæruvaldið og rættarskipanin hjá danska statinum, framdu cover-up, dekkaðu útyvir grov brot, sum sambært revsilógini, samanlagt átti at talt fleiri fongsulsdagar enn eg fekk fyri avdúkingina svikiinum í blaðnum.
Sum tað bleiv nevnt í samrøðuni í R7, so kom Eyðfinn Jacobsen, advokatur hjá skattavaldinum, í rættin við ongum pástandi. Advokaturin lat sostatt upp til dómaran, ið var tann sami, sum dømdi meg kriminellan, sjálvan velja leistin. Sami dómari, sum grundgav, at eg var komin við ósakligum skuldsetingum í móti ósekum persóni, og tí skuldi í fongsul.
Nú sat so sami dómari í rættinum við prógvunum uppá, at eg hevði alla tíðina havt rætt, og dómarin við sær sjálvum veit, at hann ikki má døma í hesum málinum, tí nú kann hann hava ein persónligan áhuga í hvønn veg hetta mál skal venda.
Dømir hann, ella ger hann semju um, at fiktiva skjalið er bedragarí, so gongur hann í móti sínum egna dómi í móti mær. Letur hann sum onki, og avtalar, at lánið, sum annars dekkar yvir fiktiva eginpeningin fyri at villleiða landskassan, “bara” er ein gáva, ja, so hendir bara tað, sum hendi. Globalmenninir betaltu við kassa eitt, og gingu fríir av revsirættinum.
Demoniseraðu journalistin
Hvussu oftani bridge-makkarin hjá dómaranum, sum virkaði í báðum sakum, var úti alment og boðaði frá, at einki kriminelt var farið fram í Global-gøluni, er ikki gott at vita, men tríggjar ferðirnar váttaði hann hendan falska pástandin. Paradoksið er eisini, at skattavaldið fekk skjølini um fupplánið frá ákæruvaldinum, sum allatíðina hevði ført fram, at onki kriminelt var farið fram í hesum málinum.
Hesir kalarnir fingu frísak við at “demonisera” journalistin, og fingu stuðul frá restini av einglapressuni, sum teir til dagin í dag hava havt í síni hulu hond.
Fleiri familjur komu heilt illa fyri, og eru tann dag í dag ikki lidnar at gjalda sín part í Global-gøluni, sum, var hon viðgjørd, sum revsimál, hevði fingið heilt aðra gongd.
Taka vit skipagøluna, sum heild. So hendi tað, at landskassin varð lensaður fyri slakar fimm milliardir, men danski staturin var so “vælviljaður”, at lána føroyingum, sum svaraði til hesa risa upphædd, men tað skuldi so vera til marknaðarrentu: - Keine hexerei...
Hetta prógv hevði ákæruvaldið fyri kriminella bluffinum, samstundis, sum tey framdu cover-up, og harvið vavdu danska statin inn í eiturkoppa mynstri við teirri ábyrgd, sum ikki hevur eina ellisfreist.
Borðið fangar! Tað hava embætisfólkini tryggja, sum vegna statin, hava vart hesa gøluna við teirri høga statusi sum verjar av rættarskipanini.
Hetta og nógv meira aftrat verður borðreitt við í bókini, sum verður skrivað á donskum, og umsett til enskt.
Leinkjur til aðrar Brellbitar:


text:
Tíðindi: Sáttmálasamráðingar I 10. oktober 2018
Semja um handverkarasáttmálan
Seinnapartin í dag góðtóku Føroya Arbeiðsgevarafelag og Føroya Handverksmeistarafelag øðrumegin og Landsfelag Handverkaranna og Føroya Handverkarafelag hinumegin semingsuppskotið, sum Terje Sigurðsson, semingsmaður, legði fram.
Semingsmaðurin, Terje Sigurðsson, legði seinnapartin í dag semingsuppskot fram til partarnar til støðutakan og stutt eftir góðtóku partarnir uppskotið.
Lønarhækkingin er:
1. oktober 2018 2,59%
1. oktober 2019 2,56%
Umframt lønarhækking er viðbótin fyri 3. ára starvsaldur hækkað til 2,5%.
Umframt hækking av løn og viðbót fyri starvsaldur, eru tillagingar gjørdar av dagligu arbeiðstíðini, sum er víðkað 1 tíma soleiðis, at til ber at arbeiða til vanliga løn frá kl. 06.00 á morgni til 18.00 á kvøldi. Hetta merkir, at tímin millum 06.00 og 07.00 á morgni nú kann arbeiðast fyri vanliga løn heldur enn fyri 100% í yvirtíð.
Yvirtíð verður tó altíð goldin eftir 8 tíma arbeiðsdag. Lærlingasáttmálin er broyttur soleiðis, at lærlingar 3. og 4. árið fáa eina lønarhækking umframt, at eftirlønin hjá lærlingum er hækkað frá 7,5% til 13%.
Karmurin er sostatt 5,82%, sum er á sama støði, sum aðrar semjur í hesi samráðingarrunduni.
Føroya Arbeiðsgevarafelag og Føroya Handverksmeistarafelag fegnast um, at eftir drúgvar samráðingar er komið á mál, og serliga at arbeiðstíðin við hesi semju er vorðin meira fleksibul.


text:
Kollafjarðar Ítróttafelag
Heimasíða: www.kif.fo
Teldupostur: kif@kif.fo
Litir á spæliblusum og brókum: reytt og hvítt
NEVNDIN HJÁ KÍF 2017/2018
Formaður: Robert Poulsen
Næstformarður: Páll Rói Poulsen
Skrivari: Jana Jacobsen
Kassameistari: Eyðgerð Jacobsen
Nevndarlimur: Jóan Karl Joensen
Trygdarumboð: Jógvan K. Henriksson, Jógvan Sofus Ferjá og Christian Martin Dam
Tíðtakarar og skrivarar: Jákup Dam, Jóhan Joensen, Holger Hansen, Peter Ove Petersen, Robert Poulsen og Christian Martin Dam
Dómaraumboð: Petur Mohr Samuelsen